Ανακοίνωση της Επιτροπής στα κράτη μέλη

της 28ης Απριλίου 2000

σχετικά με τη θέσπιση γενικών κατευθύνσεων για μια κοινοτική πρωτοβουλία που αφορά τη διευρωπαϊκή συνεργασία με σκοπό την ενθάρρυνση της αρμονικής και ισόρροπης ανάπτυξης του ευρωπαϊκού εδάφους - Interreg III

(2000/C 143/08)

1. Η Επιτροπή των Ευρωπαϊκών Κοινοτήτων αποφάσισε στις 28 Απριλίου 2000 να θεσπίσει κοινοτική πρωτοβουλία για τη διευρωπαϊκή συνεργασία (καλούμενη στο εξής "Interreg III"), σύμφωνα με τις λεπτομέρειες που ορίζει το άρθρο 20 του κανονισμού (ΕΚ) αριθ. 1260/1999 του Συμβουλίου, της 21ης Ιουνίου 1999, περί γενικών διατάξεων για τα Διαρθρωτικά Ταμεία(1), καλούμενου στο εξής "γενικού κανονισμού".

2. Στο πλαίσιο του Interreg III, χορηγείται κοινοτική χρηματοδότηση για μέτρα και περιοχές που ανταποκρίνονται στις απαιτήσεις που ορίζονται στην παρούσα ανακοίνωση και περιλαμβάνονται στα προγράμματα κοινοτικής πρωτοβουλίας (ΠΚΠ), τα οποία υποβλήθηκαν από τις ορισθείσες από τα κράτη μέλη αρχές και εγκρίθηκαν από την Επιτροπή.

I. Γενικοί στόχοι και αρχές

3. Ο γενικός στόχος των πρωτοβουλιών Interreg ήταν και παραμένει να μην αποτελούν τα εθνικά σύνορα εμπόδια στην ισόρροπη ανάπτυξη και στην ενοποίηση του ευρωπαϊκού εδάφους. Η απομόνωση μεθοριακών περιοχών έχει δύο πτυχές: αφενός, τα σύνορα αποκόπτουν μεθοριακές κοινότητες, οικονομικά, κοινωνικά και πολιτισμικά και δυσχεραίνουν τη συνεκτική διαχείριση των οικοσυστημάτων· αφετέρου, οι μεθοριακές περιοχές υπήρξαν συχνά παραμελημένες στο πλαίσιο της εθνικής πολιτικής, με αποτέλεσμα να τείνουν οι οικονομίες τους να καταστούν περιφερειακές εντός των εθνικών συνόρων. Η ενιαία αγορά και η οικονομική και νομισματική ένωση (ΟΝΕ) αποτελούν ισχυρούς καταλύτες για τη μεταβολή της εν λόγω κατάστασης. Εντούτοις, τεράστια παραμένουν τα περιθώρια για ενίσχυση της συνεργασίας προς το αμοιβαίο συμφέρον των μεθοριακών περιοχών σε ολόκληρη την Κοινότητα. Η πρόκληση είναι ακόμη μεγαλύτερη εάν ληφθεί υπόψη η μελλοντική διεύρυνση της Κοινότητας, δεδομένου ότι τούτο θα αυξήσει τον αριθμό των εσωτερικών συνόρων της και θα μετατοπίσει σταδιακά τα εξωτερικά της σύνορα προς ανατολάς.

4. Κατά την περίοδο προγραμματισμού 1994-1999, η πρωτοβουλία Interreg III εξακολούθησε και διεύρυνε το πεδίο εφαρμογής της Interreg και της Regen της προηγουμένης περιόδου, εφαρμόστηκε δε στο πλαίσιο τριών διακεκριμένων δράσεων: της διασυνοριακής συνεργασία (2600 εκατομμύρια ευρώ), των διεθνικών ενεργειακών δικτύων (550 εκατομμύρια ευρώ) και της κοινής δράσης για την αντιμετώπιση πλημμύρων και ξηρασίας, καθώς και για την ανάπτυξη του χωροταξικού σχεδιασμού για μεγάλα συγκροτήματα γεωγραφικών περιοχών σε ολόκληρη την Κοινότητα, την Κεντρική και Ανατολική Ευρώπη και τη Μεσόγειο (413 εκατομμύρια ευρώ). Εξάλλου, η διαπεριφερειακή συνεργασία στην Κοινότητα για θέματα άλλα πλην της υποδομής ("soft issues") που σχετίζονται με την περιφερειακή ανάπτυξη, έχει τύχει ειδικής ενίσχυσης (200 εκατομμύρια ευρώ για την περίοδο 1994-1999) στο πλαίσιο του άρθρου 10 του κανονισμού (ΕΟΚ) αριθ. 2083/1993, της 20ής Ιουλίου 1993, για την τροποποίηση του κανονισμού (ΕΟΚ) αριθ. 4254/88 για διατάξεις εφαρμογής του κανονισμού (ΕΟΚ) αριθ. 2052/88 όσον αφορά το Ευρωπαϊκό Ταμείο Περιφερειακής Ανάπτυξης(2).

Η χρηματοδότηση για την πρωτοβουλία Interreg διατέθηκε κυρίως για την προώθηση κοινών λύσεων με σκοπό την ανάπτυξη μικρομεσαίων επιχειρήσεων (ΜΜΕ), την εκπαίδευση, την κατάρτιση και τις πολιτισμικές ανταλλαγές, για προβλήματα στο χώρο της υγείας σε μεθοριακές περιφέρειες, για την περιβαλλοντική προστασία και βελτίωση, την ΕΤΑ, τα ενεργειακά δίκτυα, τις μεταφορές και τηλεπικοινωνίες (που αποτελούν τις βασικές παρεμβάσεις στις περιφέρειες του στόχου αριθ. 1 καθώς και για την προώθηση κοινών συστημάτων διαχείρισης και διασυνοριακών και διακρατικών φορέων.

5. Η εν λόγω εμπειρία καταδεικνύει ότι σε πολλές περιπτώσεις έχουν ληφθεί σημαντικά μέτρα για τον από κοινού διασυνοριακό προγραμματισμό και τη διαχείριση του προγράμματος. Εντούτοις, η έντονη συνεργασία που υπάρχει, για παράδειγμα, στην περίπτωση των "ευρωπεριφερειών", εξακολουθεί να αποτελεί εξαίρεση παρά τον κανόνα. Πρά το γεγονός ότι έχει παρατηρηθεί έντονη αναπτυξιακή δραστηριότητα σε μεθοριακές περιοχές και οι εν λόγω περιοχές έχουν προφανώς επωφεληθεί από τη δραστηριότητα αυτή, ήταν κατά κανόνα πολύ περισσότερο δυσχερής η από κοινού θέσπιση αληθινής διασυνοριακής δραστηριότητας. Σε ορισμένες περιπτώσεις τούτο οδήγησε σε παρενέργειες όπως στην εκτέλεση παράλληλων έργων στις δύο πλευρές των συνόρων. Οπωσδήποτε, τούτο στέρησε από τις μεθοριακές περιοχές και τα κράτη μέλη τα πλήρη οφέλη της συνεργασίας.

Η πρωτοβουλία Interreg II Γ επέτρεψε να αποκτηθεί κάποια εμπειρία σχετικά με τη συνεργασία σε ευρύτερα διεθνικά εδάφη, με τη συμμετοχή εθνικών, περιφερειακών και τοπικών αυτοδιοικήσεων, με σκοπό την επίτευξη υψηλότερου βαθμού ενοποίησης των εν λόγω περιφερειών. Εντούτοις, ο βαθμός συνεργασίας ποικίλλει.

Όσον αφορά τα εξωτερικά σύνορα και τη συνεργασία με χώρες που δεν είναι μέλη της Ένωσης, παρατηρήθηκαν επιπλέον προβλήματα που προκύπτουν ιδίως λόγω των αδύναμων διοικητικών δομών στις χώρες αυτές, καθώς και από δυσκολίες ως προς τον συντονισμό των μέσων εξωτερικής πολιτικής της Ένωσης, όπως είναι το Phare, το Tacis και το Meda, με προγράμματα στο πλαίσιο της πρωτοβουλίας Interreg, λόγω ύπαρξης διαφορών ως προς τους επιχειρησιακούς κανόνες.

Τέλος, η διαπεριφερειακή συνεργασία έχει αναπτυχθεί σε διάφορους τομείς. Εντούτοις, το υφιστάμενο σύστημα χρηματοδότησης, δυνάμει του άρθρου 10 του κανονισμού (ΕΟΚ) αριθ. 2083/93, έχει το μειονέκτημα ότι συγκεντρώνει άμεσα, υπό τον έλεγχο της Επιτροπής, τη διαχείριση υπερβολικά υψηλού αριθμού έργων, ενώ διαχωρίζει τις εν λόγω προσπάθειες από τις διασυνοριακές και διεθνικές δραστηριότητες στο πλαίσιο της πρωτοβουλίας Interreg.

6. Στο πλαίσιο αυτό, ο στόχος της νέας φάσης της πρωτοβουλίας Interreg είναι να ενισχύσει την οικονομική και τη κοινωνική συνοχή στην Κοινότητα, προωθώντας τη διασυνοριακή, διεθνική και διαπεριφερειακή συνεργασία και την ισόρροπη ανάπτυξη στο έδαφός της. Κατά συνέπεια, η ανάληψη δράσης σχετικά με τα σύνορα και τις μεθοριακές περιοχές εντός και εκτός της Κοινότητας βρίσκεται στο επίκεντρο της προωτοβουλίας. Ιδιαίτερη προσοχή θα πρέπει να δοθεί:

- στα εξωτερικά σύνορα της Κοινότητας, ιδιαίτερα ενόψει της διεύρυνσης,

- στη συνεργασία όσον αφορά τις ιδιαίτερα απομακρυσμένες περιφέρειες της Κοινότητας,

- στη συνεργασία για την προώθηση της ειρηνευτικής διαδικασίας στα Βαλκάνια, και

- στη συνεργασία σχετικά με τις νησιωτικές περιφέρειες.

Με βάση τη κτηθείσα πείρα από τις προηγούμενες πρωτοβουλίες Interreg, η νέα αυτή φάση της πρωτοβουλίας θα υλοποιηθεί σε τρεις δέσμες:

α) προώθηση της ολοκληρωμένης περιφερειακής ανάπτυξης μεταξύ γειτονικών μεθοριακών περιφερειών, συμπεριλαμβανομένων των εξωτερικών συνόρων και ορισμένων θαλάσσιων συνόρων (δέσμη Α)· ο κύριος όγκος των χρηματοδοτικών πόρων διατίθεται για τη δέσμη αυτή·

β) συμβολή στην αρμονική ενοποίηση του εδάφους σε ολόκληρη την Κοινότητα (δέσμη Β)·

γ) βελτίωση των πολιτικών και μεθόδων για την περιφερειακή ανάπτυξη και τη συνοχή, μέσω της διεθνικής/διαπεριφερειακής συνεργασίας (δέσμη Γ)· η δέσμη αυτή είναι σαφώς η μικρότερη από χρηματοδοτική άποψη.

Η βασική πρόκληση για τη νέα φάση Interreg είναι επομένως, να χρησιμοποιηθούν οι θετικές εμπειρίες αληθινής συνεργασίας, στο πλαίσιο των υφιστάμενων προγραμμάτων και να αναπτυχθούν προοδευτικά οι δομές για την εν λόγω συνεργασία, σε ολόκληρη την Κοινότητα και με τις γειτονικές χώρες.

7. Για την επίτευξη των στόχων αυτών, η ανάπτυξη της συνεργασίας στο πλαίσιο της πρωτοβουλίας Interreg III, θα διέπεται από τις ακόλουθες αρχές:

- Κοινή διασυνοριακή/διεθνική στρατηγική και αναπτυξιακό πρόγραμμα

Η ανάπτυξη μιας κοινής στρατηγικής και ενός ΠΚΠ που θα θεσπίζει κοινές δραστηριότητες, αποτελεί απαραίτητη προϋπόθεση για την αποδοχή των προτάσεων που υποβάλλονται για κοινοτική χρηματοδότηση. Όλα τα μέτρα και οι ενέργειες πρέπει να βασίζονται στον εν λόγω κοινό προγραμματισμό για τις συγκεκριμένες περιφέρειες ή εδάφη και να επιδεικνύουν την προστιθέμενη αξία τους.

Οι ενέργειες που επιλέγονται για την εφαρμογή του προγραμματισμού πρέπει επίσης να έχουν διασυνοριακό/διεθνικό χαρακτήρα. Τούτο σημαίνει ότι είναι επιλέξιμες μόνον εφόσον έχουν επιλεχθεί από κοινού και εφαρμόζονται είτε σε δύο ή σε περισσότερα ενδιαφερόμενα κράτη μέλη ή τρίτες χώρες, ή σε ένα μόνο κράτος μέλος εφόσον είναι δυνατόν να αποδειχθεί ότι η ενέργεια αυτή έχει σημαντικές επιπτώσεις σε άλλα κράτη μέλη ή τρίτες χώρες.

Κατά τον προγραμματισμό πρέπει να λαμβάνονται υπόψη οι γενικές κατευθύνσεις των Διαρθρωτικών Ταμείων και των κοινοτικών πολιτικών. Τούτο σημαίνει ότι θα δοθεί προτεραιότητα ιδίως σε ενέργειες που συμβάλλουν στη δημιουργία θέσεων απασχόλησης, βελτιώνουν την ανταγωνιστικότητα των συγκεκριμένων περιοχών, αναπτύσσουν και καθιερώνουν πολιτικές αειφόρου ανάπτυξης και προωθούν ίσες ευκαιρίες για άνδρες και γυναίκες. Όλες οι ενέργειες πρέπει να είναι σύμφωνες με τους κοινοτικούς κανόνες για τον ανταγωνισμό, και ιδίως με τους κανόνες σχετικά με τις κρατικές ενισχύσεις.

- Εταιρική σχέση και προσέγγιση "εκ των κάτω προς τα άνω"

Πρέπει να αναπτυχθεί μια ευρεία εταιρική σχέση, που θα συμπεριλαμβάνει όχι μόνο "θεσμικούς" εταίρους από εθνικές, περιφερειακές και τοπικές αυτοδιοικήσεις, αλλά και οικονομικούς και κοινωνικούς εταίρους, καθώς και άλλους συναφείς αρμόδιους φορείς (μη κυβερνητικούς οργανισμούς, εκπροσώπους από τον ακαδημαϊκό κόσμο, κ.λπ.) όπως ορίζει το άρθρο 8 του γενικού κανονισμού. Η Επιτροπή ενδιαφέρεται ιδιαίτερα να αναπτυχθεί η εν λόγω εταιρική σχέση ευθύς εξαρχής, από τη φάση της χάραξης της κοινής στρατηγικής μέχρι την υλοποίηση των ενεργειών. Μετά από μία φάση διαφανούς δημοσιότητας, οι ενέργειες πρέπει να επιτρέψουν τον μεγαλύτερο δυνατό βαθμό συμμετοχής των δημόσιων και ιδιωτικών φορέων.

- Συμπληρωματικότητα σε σχέση με τις βασικές δράσεις των Διαρθρωτικών Ταμείων

Ο προγραμματισμός πρέπει να είναι συμπληρωματικός σε σχέση με τα μέτρα που προωθούνται στο πλαίσιο των στόχων αριθ. 1, 2 και 3 των Διαρθρωτικών Ταμείων, ιδίως όσον αφορά την υποδομή, καθώς και με τις λοιπές κοινοτικές πρωτοβουλίες. Επιπλέον, οι ενέργειες πρέπει να συμφωνούν με τους στόχους των Διαρθρωτικών Ταμείων και τους κανόνες σχετικά με την επιλεξιμότητα των δαπανών.

- Μια περισσότερο ολοκληρωμένη προσέγγιση για την υλοποίηση των κοινοτικών πρωτοβουλιών

Οι νέοι κανονισμοί παρέχουν τη δυνατότητα στο ΕΤΠΑ, σύμφωνα με το άρθρο 3 παράγραφος 2 του κανονισμού (ΕΚ) αριθ. 1783/99 του Ευρωπαϊκού Κοινοβουλίου και του Συμβουλίου, της 12ης Ιουλίου 1999, σχετικά με το Ευρωπαϊκό Ταμείο Περιφερειακής Ανάπτυξης(3), ο οποίος καλείται στο εξής "κανονισμός ΕΤΠΑ", να υλοποιήσει την πρωτοβουλία Interreg III με χρηματοδοτικά μέτρα για την αγροτική ανάπτυξη που είναι επιλέξιμη στο πλαίσιο του ΕΓΤΠΕ, για την ανάπτυξη των ανθρώπινων πόρων, που είναι επιλέξιμοι στο πλαίσιο του ΕΚΤ και για την προσαρμογή των διαρθρώσεων της αλιείας που είναι επιλέξιμες στο πλαίσιο του ΧΜΠΑ. Τούτο αποτελεί μια νέα δυνατότητα που θα πρέπει χρησιμοποιηθεί για τη βελτίωση του συντονισμού και την ενσωμάτωση μέτρων και ενεργειών που τυγχάνουν κοινοτικής συνδρομής.

- Αποτελεσματικός συντονισμός μεταξύ της πρωτοβουλίας Interreg III και εξωτερικών μέτρων πολιτικής της Ευρωπαϊκής Ένωσης, ιδίως ενόψει της διεύρυνσης

Η υλοποίηση της πρωτοβουλίας Interreg III πρέπει να διασφαλίζει τη συνεκτικότητα και τον συγχρονισμό με τα λοιπά συναφή χρηματοδοτικά μέσα. Οι δράσεις που αναλαμβάνονται εντός της Κοινότητας χρηματοδοτούνται από το ΕΤΠΑ, ενώ οι ενέργειες που εφαρμόζονται εκτός της Κοινότητας χρηματοδοτούνται από άλλα χρηματοδοτικά μέσα της Κοινότητας, όπως είναι το Phare, το ISPA, το Tacis, το Meda ή άλλα κοινοτικά προγράμματα που έχουν ενδεχομένως μία διάσταση εξωτερικής πολιτικής.

8. Η υλοποίηση της συνεργασίας με βάση τις εν λόγω αρχές απαιτεί ουσιαστικά κοινές δομές για την προετοιμασία των προγραμμάτων, τη συμμετοχή των ενδιαφερομένων μερών, την επιλογή των ενεργειών, τη συνολική διαχείριση και τον συντονισμό και έλεγχο της υλοποίησης του προγραμματισμού και, εφόσον παρίσταται ανάγκη, κοινούς μηχανισμούς για τη διαχείριση μέτρων και ενεργειών. Οπωσδήποτε, η πρωτοβουλία Interreg III πρέπει να οδηγήσει στην επίτευξη σημαντικής προόδου σε σχέση με την υφιστάμενη κατάσταση. Οι εταίροι πρέπει να δηλώνουν τους επακριβείς όρους, τις ρυθμίσεις και τους πόρους για τη θέσπιση και τη λειτουργία των δομών, των οποίων το λειτουργικό κόστος ενδέχεται να χρηματοδοτηθεί από τα προγράμματα.

Στην περίπτωση αυτή, οι αρμόδιες αρχές μπορούν να κρίνουν εάν είναι δυνατή η σύσταση ευρωπαϊκών ομίλων οικονομικού σκοπού (ΕΟΟΣ)(4).

II. Διασυνοριακή συνεργασία (δέσμη Α)

9. Σκοπός: η διασυνοριακή συνεργασία μεταξύ αρχών γειτονικών κρατών έχει ως στόχο την ανάπτυξη οικονομικών και κοινωνικών διασυνοριακών κέντρων μέσω κοινών στρατηγικών για την αειφόρο χωροταξική ανάπτυξη.

10. Επιλέξιμες περιοχές: για τους σκοπούς της διασυνοριακής συνεργασίας, οι επιλέξιμες περιοχές περιλαμβάνουν:

- όλες τις περιοχές κατά μήκος των εσωτερικών και εξωτερικών χερσαίων συνόρων της Κοινότητας που οριοθετούνται στο διοικητικό επίπεδο ΙΙΙ της ονοματολογίας στατιστικών εδαφικών μονάδων (NUTS III), όπως απαριθμούνται στο παράρτημα Ι,

- ορισμένες θαλάσσιες περιοχές που οριοθετούνται στο διοικητικό επίπεδο ΙΙΙ της ονοματολογίας στατιστικών εδαφικών μονάδων (NUTS III), όπως απαριθμούνται στο παράρτημα Ι.

Σε ειδικές περιπτώσεις, η χρηματοδότηση δύναται να χορηγείται για μέτρα σε περιοχές της κλίμακας NUTS III, που γειτνιάζουν με τις περιοχές εκείνες της κλίμακας NUTS III, οι οποίες αναφέρονται ανωτέρω, ή περιοχές που περιβάλλονται από τις εν λόγω περιοχές, υπό τον όρο ότι δεν αντιστοιχούν σε ποσοστό άνω του 20 % της συνολικής δαπάνης του συγκεκριμένου ΠΚΠ. Οι περιοχές στις οποίες πρόκειται να χρησιμοποιηθεί η ελαστικότητα αυτή πρέπει να αναφέρονται στο ανάλογο πρόγραμμα κοινοτικής πρωτοβουλίας.

11. Θέματα προτεραιότητας: η δέσμη αυτή αφορά ιδίως τα ακόλουθα θέματα:

- προώθηση της αστικής, αγροτικής και παράκτιας ανάπτυξης,

- ενθάρρυνση της ανάληψης επιχειρηματικών δραστηριοτήτων και ανάπτυξη μικρών εταιρειών (συμπεριλαμβανομένων εκείνων που ασκούν δραστηριότητες στον τουριστικό τομέα) και τοπικών πρωτοβουλιών για την απασχόληση,

- προώθηση της ολοκλήρωσης της αγοράς εργασίας και της κοινωνικής ένταξης,

- κοινοί ανθρώπινοι πόροι και εγκαταστάσεις για δραστηριότητες στους τομείς της έρευνας, της τεχνολογικής ανάπτυξης, της εκπαίδευσης, των πολιτιστικών δραστηριοτήτων, των επικοινωνιών και της υγείας, με σκοπό την αύξηση της παραγωγικότητας και τη συμβολή στη δημιουργία μόνιμων θέσεων απασχόλησης,

- ενθάρρυνση της προστασίας του περιβάλλοντος (τοπικά, συνολικά), αύξηση της ενεργειακής αποτελεσματικότητας και προώθηση ανανεώσιμων πηγών ενέργειας,

- βελτίωση συστημάτων και υπηρεσιών στους τομείς των μεταφορών (ιδίως μέτρα για την υιοθέτηση οικολογικότερων μέσων μεταφοράς), της ενημέρωσης και της επικοινωνίας και συστήματα διαχείρισης του ύδατος και της ενέργειας,

- ανάπτυξη της συνεργασίας σε νομικό και διοικητικό επίπεδο, για την προώθηση της οικονομικής ανάπτυξης και της κοινωνικής συνοχής,

- αύξηση του ανθρώπινου και θεσμικού δυναμικού για τη διασυνοριακή συνεργασία, έτσι ώστε να προωθηθεί η οικονομική ανάπτυξη και η κοινωνική συνοχή.

Ο κατάλογος αυτός δεν είναι πλήρης. Για καθοδήγηση τα θέματα αυτά απαριθμούνται στο παράρτημα ΙΙ. Εντούτοις, οι χρηματοδοτικοί πόροι πρέπει να συγκεντρώνονται σε περιορισμένο αριθμό ζητημάτων και μέτρων. Ειδικότερα, οι επενδύσεις για υποδομές πρέπει να συγκεντρώνονται, εφόσον τούτο είναι εφικτό, σε διοικητικές περιοχές κάτω από την κλίμακα NUTS III, οι οποίες εφάπτονται των συνόρων. Σύμφωνα όμως με το σημείο 10, σε περιπτώσεις που παρατηρείται, εντός αραιοκατοικημένων περιφερειών, ότι η ανάπτυξη εμποδίζεται λόγω έλλειψης υποδομής, η υποδομή αυτή δύναται να ληφθεί υπόψη σε μία περιοχή πέραν της αυστηρώς οροθετημένης κλίμακας NUTS III, στον βαθμό που ο βασικός στόχος της εν λόγω υποδομής σχτίζεται με την ανάπτυξη των περιοχών NUTS III που αναφέρονται στο παράρτημα Ι.

III. Διεθνική συνεργασία (δέσμη Β)

12. Στόχος: η διεθνική συνεργασία μεταξύ κρατικών, περιφερειακών και τοπικών αυτοδιοικήσεων αποσκοπεί στην προώθηση υψηλότερου βαθμού χωροταξικής ολοκλήρωσης σε μεγάλα συγκροτήματα ευρωπαϊκών περιφερειών, έτσι ώστε να επιτευχθεί αειφόρος, αρμονική και ισόρροπη ανάπτυξη στην Κοινότητα και ικανοποιητικότερη χωροταξική ολοκλήρωση με υποψήφιες και άλλες γειτονικές χώρες.

13. Επιλέξιμες περιοχές: για τους σκοπούς της διεθνικής συνεργασίας, οι προτεινόμενες επιλέξιμες περιοχές έχουν διαμορφωθεί με βάση τις ομάδες περιφερειών που αναφέρονται στο παράρτημα ΙΙΙ.

Οι εν λόγω ομάδες διαμορφώνονται με βάση τις περιφέρειες που καλύπτονται ήδη από υφιστάμενα προγράμματα Interreg II Γ και πρότυπες πειραματικές ενέργειες δυνάμει του άρθρου 10, οι οποίες αφορούν τον χωροταξικό σχεδιασμό, προσαρμοσμένες για να ληφθεί υπόψη η μέχρι σήμερα κτηθείσα πείρα. Στη βάση αυτή, τα κράτη μέλη και οι περιφέρειές τους δύνανται να υποβάλλουν στην Επιτροπή δεόντως αιτιολογημένες αιτήσεις για την τροποποίηση των εν λόγω ομάδων. Ιδιαίτερη προσοχή θα δοθεί στα εξωτερικά σύνορα της Κοινότητας, ιδίως ενόψει της διεύρυνσης, στη συνεργασία σχετικά με τις ιδιαίτερα απομακρυσμένες περιφέρειες της Κοινότητας, στην αύξηση της συνεργασίας στην Αδριατική και στη νότιο Βαλτική Θάλασσα και στη συνεργασία σχετικά με τις νησιωτικές περιφέρειες. Κατά συνέπεια, οι προτεινόμενες τροποποιήσεις θα πρέπει να επιδιώκουν την αύξηση της συνεργασίας μεταξύ των περιφερειών της Αδριατικής και των βαλκανικών περιφερειών της Κοινότητας με τις εξωτερικές βαλκανικές περιφέρειες. Όσον αφορά τις τελευταίες, η συνεργασία θα ενισχυθεί στο πλαίσιο του νέου μέσου που αναφέρεται στο σημείο 46.

14. Θέματα προτεραιότητας: οι προτάσεις διεθνικής συνεργασίας πρέπει να βασίζονται στην κτηθείσα πείρα από την προωτοβουλία Interreg II Γ και να λαμβάνουν υπόψη προτεραιότητες κοινοτικής πολιτικής όπως είναι τα διευρωπαϊκά δίκτυα, καθώς και τις συστάσεις για χωροταξική ανάπτυξη του σχεδίου ανάπτυξης του κοινοτικού χώρου (ΣΑΚΧ). Παράλληλα, δεδομένων των περιορισμένων χρηματοδοτικών πόρων και της έκτασης των σχετικών εδαφών, είναι σημαντικό να αποφεύγεται ο κατακερματισμός των προσπαθειών και να αναζητείται έντονη επικέντρωση. Δύναται να ζητείται συνδρομή για:

- τη χάραξη επιχειρησιακών στρατηγικών χωροταξικής ανάπτυξης σε διεθνική κλίμακα, συμπεριλαμβανομένης της συνεργασίας μεταξύ πόλεων και μεταξύ αστικών και αγροτικών περιοχών, με σκοπό την προώθηση πολυκεντρικής και αειφόρου ανάπτυξης,

- την προώθηση αποτελεσματικών και αειφόρων συστημάτων μεταφορών και βελτιωμένης πρόσβασης στην κοινωνία των πληροφοριών,

- την προώθηση της διατήρησης του περιβάλλοντος και της ορθής διαχείρισης της πολιτιστικής κληρονομιάς, και των φυσικών πόρων, ιδίως των υδατικών πόρων,

- την προώθηση της ενσωμάτωσης μεταξύ θαλάσσιων περιφερειών και νησιωτικών περιφερειών μέσω ειδικών μέτρων προτεραιότητας με κατάλληλη οικονομική συνδρομή,

- την προώθηση της ολοκληρωμένης συνεργασίας των ιδιαίτερα απομακρυσμένων περιφερειών.

Τα μέτρα που επιλέγονται πρέπει να στηρίζουν μια ολοκληρωμένη χωροταξική προσέγγιση που θα ανταποκρίνεται στα κοινά προβλήματα και δυνατότητες, ενώ θα οδηγεί σε πραγματικά οφέλη για τη διεθνική περιοχή. Πρέπει να ενισχυθεί ιδιαίτερα η συνεργασία μεταξύ νησιώτικων και παράκτιων περιφερειών, καθώς και η συνεργασία μεταξύ περιφερειών με κοινά μειονεκτήματα, όπως των ορεινών περιοχών. Πρέπει επίσης να εντοπίζονται οι βασικές περιοχές για επενδύσεις σε έργα υποδομής. Λόγω των περιορισμένων χρηματοδοτικών πόρων, δύναται να ληφθεί υπόψη μόνο η μικρής κλίμακας υποδομή. Αποκλείεται η κατασκευή αυτοκινητοδρόμων, η κατασκευή κυρίων οδών και άλλα συναφή έργα υποδομής. Οι ενέργειες που επιλέγονται πρέπει να εμφανίζουν σαφή, ορατά και καινοτόμα αποτελέσματα. Στην περίπτωση προβλημάτων που οφείλονται στη διαχείριση υδάτινων πόρων που προκαλούνται από πλημμύρες ή ξηρασία, η χρηματοδότηση του Interreg III μπορεί να χρησιμοποιηθεί, λόγω περιορισμένων χρηματοδοτικών πόρων, κατ' εξαίρεση για επενδύσεις υποδομής.

15. Στην περίπτωση των πλέον απομακρυσμένων περιφερειών (Υπερπόντια γαλλικά διαμερίσματα, Κανάριοι Νήσοι, Αζόρες και Μαδέρα) τα προγράμματα συνεργασίας πρέπει:

- να προωθούν την αποτελεσματικότερη οικονομική ενοποίηση και συνεργασία μεταξύ των εν λόγω περιφερειών και μεταξύ αυτών και άλλων κρατών μελών,

- να βελτιώνουν τις συνδέσεις και τη συνεργασία με όμορες τρίτες χώρες (Καραϊβική, Λατινική Αμερική, Ατλαντικός ωκεανός, Βορειοδυτική Αφρική και Ινδικός ωκεανός).

16. Ο παρών κατάλογος θεμάτων προτεραιότητας περιλαμβάνει τις κυριότερες προς συγχρηματοδότηση ενέργειες που αναφέρονται λεπτομερέστερα στο παράρτημα IV.

IV. Διαπεριφερειακή συνεργασία (δέσμη Γ)

17. Στόχος: η διαπεριφερειακή συνεργασία έχει ως στόχο τη βελτίωση της αποτελεσματικότητας των πολιτικών και μέσων για την περιφερειακή ανάπτυξη και συνοχή, μέσω της δικτύωσης, ιδίως για περιφέρειες που παρουσιάζουν αναπτυξιακή καθυστέρηση και εκείνες που βρίσκονται στο στάδιο της ανασυγκρότησης.

18. Επιλέξιμες περιοχές: ολόκληρη η Κοινότητα είναι επιλέξιμη.

19. Θέματα προτεραιότητας: η δέσμη αυτή καλύπτει: τις ενέργειες συνεργασίας οι οποίες αφορούν ειδικά θέματα που καθορίζονται από την Επιτροπή, μετά από διαβούλευση της σχετικής επιτροπής που περιγράφεται στο άρθρο 48 παράγραφος 2 στοιχείο γ) του γενικού κανονισμού, όπως την έρευνα, την τεχνολογική ανάπτυξη και τις μικρομεσαίες επιχειρήσεις· την κοινωνία των πληροφοριών· τον τουρισμό, τις πολιτιστικές δραστηριότητες και την απασχόληση, καθώς και την ανάληψη επιχειρηματικών δραστηριοτήτων και το περιβάλλον, κ.λπ. (βλέπε σημείο 33).

Ιδιαίτερη προσοχή πρέπει να δίδεται στη συμμετοχή των νησιώτικων και των πλέον απομακρυσμένων περιφερειών, καθώς και των υποψηφίων χωρών στα διάφορα δίκτυα. Θα ενθαρρυνθεί η συνεργασία μεταξύ παραθαλάσσιων περιφερειών, ακόμα και σε διμερές επίπεδο.

V. Προετοιμασία, παρουσίαση και έγκριση των παρεμβάσεων

20. Με βάση την ενδεικτική χρηματοδοτική κατανομή ανά κράτος μέλος, η οποία καθορίζεται από την Επιτροπή, με διευκρίνιση των περιθωρίων ελαστικότητας ανάμεσα στις δέσμες (βλέπε κεφάλαιο VIII κατωτέρω), τα κράτη μέλη θα κατανέμουν τη χρηματοδότηση για κάθε δέσμη, σύνορο και περιφέρεια, ανάλογα με την περίπτωση. Κατά την εν λόγω κατανομή, τα κράτη μέλη εξασφαλίζουν μια κατάλληλη ισορροπία της χρηματοδότησης ανάμεσα στις δύο πλευρές των συνόρων, λαμβάνοντας υπόψη τη διαθέσιμη χρηματοδότηση.

21. Οι προτάσεις καταρτίζονται από κοινές διασυνοριακές ή διακρατικές επιτροπές ή άλλους φορείς που αποτελούνται από τις αρμόδιες περιφερειακές/τοπικές και εθνικές αρχές και, ενδεχομένως, από τους ενδιαφερόμενους μη κυβερνητικούς εταίρους.

Οι προτάσεις δύνανται να υποβάλλονται χωριστά για κάθε δέσμη. Εντούτοις, εάν θεωρηθεί ενδεδειγμένο από τους εταίρους, τα προγράμματα ενδέχεται να καλύπτουν και τις τρεις δέσμες Α, Β και Γ, ενώ θα διευκρινίζονται οι προτεραιότητες, τα μέτρα και οι κοινές δομές για κάθε δέσμη.

22. Τα προγράμματα που αφορούν τη διασυνοριακή συνεργασία (δέσμη Α) πρέπει να καταρτίζονται σύμφωνα με τις αρχές, τις προτεραιότητες και τις διαδικασίες που καθορίζονται στα σημεία 6 έως 11, από τις περιφερειακές ή τοπικές αρχές στις επιλέξιμες περιοχές στο πλαίσιο εταιρικής σχέσης με τις εθνικές αρχές, ανάλογα με τις θεσμικού χαρακτήρα δομές σε κάθε κράτος μέλος.

Κατά κανόνα, κάθε πρόγραμμα πρέπει να καταρτίζεται για μια μεθοριακή περιοχή και να περιμαλβάνει "υποπρογράμματα" για κάθε διασυνοριακή περιφέρεια. Σε δεόντως αιτιολογημένες περιπτώσεις (π.χ. ιδιαίτερα μακρά σύνορα, κόμβοι όπου συναντώνται πολλά σύνορα, αρκετά ανεπτυγμένες υφιστάμενες δομές συνεργασίας), το πρόγραμμα θα καταρτίζεται για μια διασυνοριακή περιφέρεια και δύναται να καλύπτει ένα ή περισσότερα σύνορα.

23. Τα προγράμματα που καλύπτουν τη διεθνική συνεργασία (δέσμη Β) θα καταρτίζονται, σύμφωνα με τις αρχές, τις προτεραιότητες και τις διαδικασίες που αναφέρονται στα σημεία 6 έως 8 και 12 έως 16, από τις εθνικές αρχές (ή άλλες αρχές που ορίζονται από τα κράτη μέλη), σε στενή συνεργασία με τις περιφερειακές ή τοπικές αρχές που βρίσκονται στη γεωγραφική περιοχή όπου πρόκειταιμ να υπάρξει διεθνική συνεργασία. Δεδομένης της πείρας που έχουν αποκτήσει, στο προπαρασκευαστικό έργο θα συμμετέχουν οι φορείς και τα συνεργαζόμενα μέρη που υφίστανται στο πλαίσιο της πρωτοβουλίας Interreg II Γ κατόπιν αιτήσεως των αρμοδίων αρχών.

Ένα ενιαίο πρόγραμμα καταρτίζεται για κάθε περιοχή συνεργασίας, όπως ορίζεται στο σημείο 13.

24. Σε κάθε περιοχή συνεργασίας στο πλαίσιο της δέσμης Β, οι προτάσεις σχετικά με τη διαπεριφερειακή συνεργασία (δέσμη Γ) θα καταρτίζονται από τις περιφερεικές αρχές ή άλλους φορείς που ορίζονται από τα κράτη μέλη ή από αναγνωρισμένους ενδιάμεσους οργανισμούς με σκοπό είτε την υιοθέτηση ειδικών προγραμμάτων ή την αναγνώριση προτεραιότητας στο σχετικό πρόγραμμα της δέσμης Β.

Οι όροι όσον αφορά την εφαρμογή των προγραμμάτων της δέσμης Γ παρατίθενται στο παράρτημα V.

25. Το περιεχόμενο των προγραμμάτων θα είναι ανάλογο με εκείνο των ενιαίων εγγράφων προγραμματισμού που περιγράφονται στο άρθρο 19 παράγραφος 3 του γενικού κανονισμού, προσαρμοσμένο για την κάλυψη των αναγκών και των ιδιαιτέρων περιστάσεων διασυνοριακής, διεθνικής και διαπεριφερειακής συνεργασίας και θα περιλαμβάνει:

- εκ των προτέρων αξιολόγηση σύμφωνα με το άρθρο 41 παράγραφος 2 του γενικού κανονισμού, στην οποία θα αναλύονται ιδίως τα πλεονεκτήματα και οι αδυναμίες όσον αφορά τη συνεργασία της συγκεκριμένης περιοχής, καθώς και οι αναμενόμενες επιπτώσεις, συμπεριλαμβανομένης της επίδρασης στο περιβάλλον (τοπικά, γενικά) και, ενδεχομένως, η παροχή ίσων ευκαιριών για άνδρες και γυναίκες και οι βελτιώσεις που πραγματοποιήθηκαν στις δομές συνεργασίας,

- απολογισμό της διαδικασίας του κοινού προγραμματισμού (π.χ. επιτροπή κοινού προγραμματισμού) συμπεριλαμβανομένων των ρυθμίσεων για τις διαβουλεύσεις με τους εταίρους,

- περιγραφή της κοινής στρατηγικής και των προτεραιοτήτων για την ανάπτυξη της γεωγραφικής περιοχής που καλύπτεται από το πρόγραμμα, διαρθρωμένο ενδεχομένως σε επιμέρους προγράμματα, που θα περιλαμβάνει τα ακόλουθα κεφάλαια: τους ειδικούς στόχους (ποσοτικοποιημένους εφόσον αυτό είναι εφικτό), ένδειξη του τρόπου με τον οποίο η εν λόγω στρατηγική και οι προτεραιότητες αυτές λαμβάνουν υπόψη τις ενδεικτικές γενικές κατευθύνσεις που αναφέρονται στο άρθρο 10 παράγραφος 3 του γενικού κανονισμού,

- συνοπτική περιγραφή, εφόσον χρειάζεται, ανά επιμέρους πρόγραμμα για τη δέσμη Α, των μέτρων για την υλοποίηση των προτεραιοτήτων, συμπεριλαμβανομένων των απαιτούμενων στοιχείων για να ελεγχθεί η συμφωνία με προγράμματα ενίσχυσης δυνάμει του άρθρου 87 της συνθήκης· η φύση των απαιτούμενων μέτρων για την κατάρτιση, τον έλεγχο και την αξιολόγηση του ΠΚΠ,

- ενδεικτικό χρηματοδοτικό σχέδιο, στο οποίο θα διευκρινίζεται, για κάθε προτεραιότητα και κάθε έτος, σύμφωνα με τα άρθρα 28 και 29 του γενικού κανονισμού, η προβλεπόμενη χρηματοδοτική κατανομή για τη συμμετοχή του ΕΤΠΑ και για το Phare, το Tacis, το Meda, του Ταμείου Συνοχής, και για το ISPA, της ΕΤΕ, ανάλογα με την περίπτωση, καθώς και το συνολικό ύψος της επιλέξιμης δημόσιας ή ισοδύναμης χρηματοδότησης και της αναμενόμενης ιδιωτικής χρηματοδότησης σχετικά με τις εν λόγω ενισχύσεις· η σχεδιαζόμενη για κάθε έτος συνολική συμμετοχή του ΕΤΠΑ πρέπει να συμβιβάζεται με τις σχετικές χρηματοδοτικές προοπτικές,

- τις διατάξεις για την εφαρμογή του ΠΚΠ, που θα περιλαμβάνουν:

- τον καθορισμό, από τις αρμόδιες αρχές που συμμετέχουν στο πρόγραμμα, των κοινών δομών για συνεργασία που καθιερώνονται με βάση ειδικές συμφωνίες, οι οποίες θα έχουν τα εξής καθήκοντα:

- μιας διαχειριστικής αρχής, κατά την έννοια του άρθρου 9 στοιχείο ιδ) και του άρθρου 34 του γενικού κανονισμού,

- μιας αρχής πληρωμής, κατά την έννοια του άρθρου 9 στοιχείο ιστ) και του άρθρου 32 του γενικού κανονισμού, σε επίπεδο προγράμματος, και, εφόσον είναι αναγκαίο, αρχών πληρωμής,

- μιας κοινής τεχνικής γραμματείας για την επιχειρησιακή διαχείριση του ΠΚΠ, ιδίως για τα καθήκοντα που παρατίθενται στο σημείο 30, με την επιφύλαξη της συνολικής ευθύνης της αρχής διαχείρισης σύμφωνα με το άρθρο 34 του γενικού κανονισμού.

Οι τρεις αυτές αρμοδιότητες (διαχειριστική αρχή, αρχή πληρωμής και κοινή τεχνική γραμματεία) αναλαμβάνονται από τις επιτροπές αυτές είτε χωριστά είτε από κοινού, λαμβάνοντας υπόψη τις ιδιαιτερότητες της εφαρμογής του Interreg III,

- μιας επιτροπής παρακολούθησης ολόκληρου του προγράμματος, σύμφωνα με το άρθρο 35 του γενικού κανονισμού (βλέπε σημείο 28)· και μιας ή, κατά περίπτωση, περισσοτέρων επιτροπών καθοδήγησης (βλέπε σημείο 29),

- περιγραφή των ρυθμίσεων για τη διαχείριση του ΠΚΠ, συμπεριλαμβανομένων εκείνων που αφορούν μια φάση διαφανούς δημοσιότητας που επιτρέπει τον μεγαλύτερο βαθμό συμμετοχής των δημόσιων και ιδιωτικών φορέων και των μηχανισμών για την προκήρυξη της πρόσκλησης για την υποβολή προτάσεων και για την κοινή επιλογή των ενεργειών, καθώς και του ρόλου της επιτροπής καθοδήγησης (βλέπε σημείο 29) και των διαφόρων αρμοδιοτήτων για τα οικονομικά και το δημοσιονομικό έλεγχο, σύμφωνα με τα άρθρα 38 και 39 του γενικού κανονισμού· θα περιλαμβάνει, ανάλογα με την περίπτωση, τη χρησιμοποίηση μιας συνολικής επιχορήγησης όπως προβλέπεται στο σημείο 26,

- περιγραφή των συστημάτων για την από κοινού παρακολούθηση και αξιολόγηση, συμπεριλαμβανόμενου του ρόλου της επιτροπής παρακολούθησης (βλέπε σημείο 28)· όπως προβλέπεται στο άρθρο 36 παράγραφος 1 του γενικού κανονισμού, οι αρμόδιες αρχές θα λάβουν υπόψη τη μεθοδολογία για να καθορίσει τους δείκτες παρακολούθησης για τη συλλογή των στοιχείων παρακολούθησης και για την προετοιμασία των αξιολογήσεων,

- τον καθορισμό ενός συστήματος χρηματοδοτικής διαχείρισης, που επιτρέπει τη μεταφορά από το ΕΤΠΑ (και κατά προτίμηση επίσης από τις αντίστοιχες εθνικές ρυθμίσεις συγχρηματοδότησης) σε ενιαίο λογαριασμό για κάθε πρόγραμμα και την ταχεία και διαφανή μεταβίβαση του εν λόγω κονδυλίου στους τελικούς δικαιούχους· οι κοινές ρυθμίσεις ενδέχεται, προς το σκοπό αυτό, να περιλαμβάνουν την υπογραφή μιας συμφωνίας μεταξύ των διαφόρων αρχών των χωρών που συμμετέχουν στο πρόγραμμα, καθώς και μια υποχρέωση των διαφόρων εταίρων, σε επίπεδο έργου, να υπογράψουν επίσης συμφωνία σχετικά με τις αμοιβαίες οικονομικές και νομικές ευθύνες τους,

- περιγραφή των ειδικών ρυθμίσεων και διαδικασιών για τον έλεγχο του ΠΚΠ, με καθορισμό των διαφόρων αρμοδιοτήτων για τη χρηματοδότηση και τον δημοσιονομικό έλεγχο, σύμφωνα με τα άρθρα 38 και 39 του γενικού κανονισμού,

- στοιχεία για τους πόρους που απαιτούνται για την προετοιμασία, την παρακολούθηση και την αξιολόγηση της ενίσχυσης.

26. Τα προγράμματα που καταρτίζονται κατά τον τρόπο αυτό, υποβάλλονται στην Επιτροπή από τις ορισθείσες από τα ενδιαφερόμενα κράτη μέλη αρχές και κατόπιν συμφωνίας με τα κράτη αυτά.

Κατά την έγκριση κάθε προγράμματος από την Επιτροπή, θα χορηγείται ενιαία συνδρομή από το ΕΤΠΑ, χωρίς χρηματοδοτική κατανομή ανά κράτος μέλος. Η Επιτροπή δύναται επίσης να προβεί σε συνολική επιχορήγηση για ολόκληρο ή τμήμα του προγράμματος, κατόπιν συμφωνίας με τα ενδιαφερόμενα κράτη μέλη.

27. Κάθε ΠΚΠ συμπληρώνεται από ένα συμπληρωματικό πρόγραμμα, όπως ορίζεται στο άρθρο 9 στοιχείο ιε) και περιγράφεται στο άρθρο 18 παράγραφος 3 του γενικού κανονισμού.

Το εν λόγω συμπληρωματικό πρόγραμμα αποστέλλεται στην Επιτροπή το αργότερο εντός τριών μηνών μετά από την απόφαση της Επιτροπής για την έγκριση του ΠΚΠ. Το συμπληρωματικό πρόγραμμα καταρτίζεται σύμφωνα με τις ίδιες ρυθμίσεις σχετικά με τη συνεργασία και την εταιρική σχέση, όπως εκείνες που διέπουν το ΠΚΠ.

VI. Παρακολούθηση, υλοποίηση και αξιολόγηση των παρεμβάσεων

28. Η παρακολούθηση του προγράμματος πραγματοποιείται από την επιτροπή παρακολούθησης του προγράμματος σύμφενα με το άρθρο 35 του γενικού κανονισμού. Τα βασικά καθήκοντα της επιτροπής, η οποία συνεδριάζει τουλάχιστον μία φορά τον χρόνο, είναι:

- η επιβεβαίωση ή η έγκριση του συμπληρωματικού προγράμματος,

- σύμφωνα με το άρθρο 15 του γενικού κανονισμού, ο καθορισμός των κριτηρίων που πρέπει να χρησιμοποιούνται για την επιλογή ενεργειών με σκοπό τον καθορισμό του διασυνοριακού ή διεθνικού χαρακτήρα ή του ενδιαφέροντος των ενεργειών,

- η μεταγενέστερη τροποποίηση του προγράμματος ή του συμπληρωματικού προγράμματος,

- η παρακολούθηση και η αξιολόγηση του προγράμματος ως συνόλου και η έγκριση της συγγραφής υποχρεώσεων στην πρόσκληση υποβολής προτάσεων.

Η επιτροπή παρακολούθησης αποτελείται από εκπροσώπους των περιφερειακών και τοπικών αρχών και των εθνικών αρχών, εάν οι τελευταίες το επιθυμούν. Η συμμετοχή των οικονομικών και κοινωνικών εταίρων μη κυβερνητικών οργανώσεων είναι επιθυμητή και εφαρμόζεται σύμφωνα με τις απαιτήσεις του άρθρου 8 του γενικού κανονισμού. Στο έργο της επιτροπής παρακολούθησης συμμετέχει, με συμβουλευτικό ρόλο, ένας εκπρόσωπος της Επιτροπής και, εφόσον παρίσταται ανάγκη, της ΕΤΕ.

29. Η από κοινού επιλογή των ενεργειών και η συντονισμένη παρακολούθηση της εφαρμογής τους πραγματοποιούνται από μία ή, εφόσον απαιτείται, διάφορες επιτροπές καθοδήγησης για τις ενέργειες που οργανώνονται στο πλαίσιο κάθε υποπρογράμματος. Η σύσταση της εν λόγω επιτροπής πραγματοποιείται με βάση τις ίδιες αρχές συνεργασίας και εταιρικής σχέσης όπως και η επιτροπή παρακολούθησης. Δύναται να συμμετέχει ένας εκπρόσωπος της Επιτροπής με την ιδιότητα του παρατηρητή.

Προαιρετικά, τα καθήκοντα της επιτροπής καθοδήγησης δύνανται να εκτελούνται από την επιτροπή παρακολούθησης που ενεργεί ως επιτροπή καθοδήγησης.

30. Κατά την εφαρμογή των καθηκόντων της, η διαχειριστική αρχή υποστηρίζεται από την κοινή τεχνική γραμματεία στις περιπτώσεις που δεν αναλαμβάνει η ίδια καθήκοντα γραμματείας.

Εκτός από τις αρμοδιότητές της δυνάμει του άρθρου 34 του γενικού κανονισμού, η διαχειριστική αρχή (βλέπε σημείο 25) είναι υπεύθυνη για την οργάνωση της προετοιμασίας των αποφάσεων που πρόκειται να ληφθούν από τις επιτροπές παρακολούθησης και καθοδήγησης. Ειδικότερα, αποδέχεται, εξετάζει και παρέχει προσωρινή εκτίμηση των ενεργειών που προτείνονται για χρηματοδότηση ή συντονίζει τις εν λόγω ενέργειες. Συντονίζει επίσης το έργο των αρχών ή των φορέων που έχουν οριστεί, όπως απαιτείται για την εφαρμογή των διαφόρων επιμέρους προγραμμάτων και μέτρων.

31. Η συμμετοχή του ΕΤΠΑ καταβάλλεται σε ενιαίο τραπεζικό λογαριασμό επ' ονόμτι της αρχής πληρωμής ή διαχείρισης (στην περίπτωση που είναι επίσης αρχή πληρωμής). Με βάση τις αποφάσεις για την επιλογή των έργων της επιτροπής καθοδήγησης ή της επιτροπής παρακολούθησης που ενεργεί ως επιτροπή καθοδήγησης, η εν λόγω συμμετοχή του ΕΤΠΑ θα καταβάλλεται τότε, σύμφωνα με το άρθρο 32 παράγραφος 1 τελευταίο εδάφιο του γενικού κανονισμού, από την αρχή πληρωμής στους τελικούς δικαιούχους ή, ανάλογα με την περίπτωση, στις αρχές ή τους φορείς που έχουν οριστεί για την υλοποίηση των διαφόρων επιμέρους προγραμμάτων και μέτρων. Στην περίπτωση αυτή, οι εν λόγω αρχές πραγματοποιούν εν συνεχεία τις πληρωμές στους τελικούς δικαιούχους. Στην περίπτωση ενεργειών στις οποίες συμμετέχουν εταίροι σε διάφορα κράτη μέλη, ο τελικός δικαιούχος θα είναι ο εταίρος της ενέργειας ο οποίος θα αναλάβει τη χρηματοδοτική διαχείριση και τον συντονισμό των διαφόρων εταίρων στο πλαίσιο της εν λόγω ενέργειας. Ο εν λόγω "εταίρος" φέρει τη χρηματοδοτική και νομική ευθύνη έναντι της διαχειριστικής αρχής. Ο εταίρος θα καθορίσει με τους εν λόγω εταίρους, ενδεχομένως με τη μορφή συμφωνίας, την κατανομή των αμοιβαίων ευθυνών.

32. Για τα ΠΚΠ εφαρμόζονται ο τίτλος ΙΙΙ του γενικού κανονισμού σχετικά με τη χρηματοδοτική συμμετοχή και τη δημοσιονομική διαχείριση των Ταμείων και οι διατάξεις σχετικά με την παρακολούθηση, την αξιολόγηση και τον δημοσιονομικό έλεγχο, με εξαίρεση το άρθρο 44. Σύμφωνα με το άρθρο 21 παράγραφος 4 του εν λόγω κανονισμού, τα ΠΚΠ δύνανται να επανεξετάζονται με πρωτοβουλία των κρατών μελών ή της Επιτροπής, κατόπιν συμφωνίας με τα ενδιαφερόμενα κράτη μέλη, μετά από την ενδιάμεση αξιολόγηση που αναφέρεται στο άρθρο 42 του εν λόγω κανονισμού.

33. Δύο φορές κατά τη διάρκεια της περιόδου 2000-2006, η Επιτροπή, θα προτείναι στην επιτροπή διαχείρισης που αναφέρεται στο άρθρο 48 παράγραφος 2 στοιχείο γ) του γενικού κανονισμού, τους όρους αναφοράς της συγγραφής υποχρεώσεων που θα εκδοθεί από τις αρμόδιες διαχειριστικές αρχές στο πλαίσιο της δέσμης Γ.

VII. Συντονισμός μεταξύ των ΕΤΠΑ, Phare, Tacis, EDF, Meda, Sapard και ISPA

34. Για τους σκοπούς του άρθρου 20 παράγραφος 2 εδάφιο 1 του γενικού κανονισμού, ο συντονισμός μεταξύ της συνδρομής στο πλαίσιο του ΕΤΠΑ και των λοιπών μέσων που συμμετέχουν στη χρηματοδότηση της πρωτοβουλίας Interreg III αφορά τη γεωγραφική επιλεξιμότητα, τον πολυετή προγραμματισμό, την επιλεξιμότητα των ενεργειών και τους μηχανισμούς για την υλοποίηση, την παρακολούθηση, την αξιολόγηση και τον έλεγχο.

Η σημαντική βελτίωση των κοινών δομών σε σχέση με την τρέχουσα κατάσταση που αναφέρεται στο σημείο 8 θα πραγματοποιηθεί, σε σχέση με τα προγράμματα συνεργασίας που περιγράφονται στο παρόν κεφάλαιο, σύμφωνα με το συντελεστή προόδου που σημειώθηκε όσον αφορά τον συντονισμό μεταξύ του ΕΤΠΑ και των άλλων χρηματοδοτικών μέσων.

Η Επιτροπή δεσμεύεται να παρουσιάσει στη συμβουλευτική επιτροπή που αναφέρεται στο άρθρο 48 παράγραφος 3 στοιχείο δ) του γενικού κανονισμού, μία φορά το έτος, έκθεση σχετικά με την πρόοδο που σημειώθηκε όσον αφορά τον συντονισμό μεταξύ του ΕΤΠΑ και των άλλων χρηματοδοτικών μέσων.

Διασυνοριακή συνεργασία (δέσμη Α)

35. Για τους σκοπούς της διασυνοριακής συνεργασίας στα εξωτερικά σύνορα της Κοινότητας, οι μεθοριακές περιοχές σε γειτονικές χώρες περιλαμβάνονται στις προτάσεις ΠΚΠ που υποβάλλονται στην Επιτροπή από τις ορισθείσες αρχές στα κράτη μέλη, κατόπιν συμφωνίας με τις ενδιαφερόμενες γειτονικές χώρες. Ο καθορισμός των εν λόγω περιοχών πρέπει να είναι συνεπής με τα κριτήρια που έχουν εγκριθεί για την πρωτοβουλία Interreg III. Επί του παρόντος καταρτίζεται από τις δικαιούχες χώρες κατάλογος των επιλέξιμων ζωνών στο πλαίσιο του Phare-CBC (διασυνοριακή συνεργασία). Ο κατάλογος αυτός θα είναι διαθέσιμος πριν από την προετοιμασία των ενιαίων εγγράφων προγραμματισμού.

36. Το Interreg III CIP (ΠΚΠ) για τη διασυνοριακή συνεργασία (δέσμη Α), όπως ορίζεται στα σημεία 21 έως 22 και 25 έως 26, θα είναι το κοινό έγγραφο διασυνοριακού προγραμματισμού που αναφέρεται στο άρθρο 7 του κανονισμού (ΕΚ) αριθ. 2760/98 της Επιτροπής, της 18ης Δεκεμβρίου 1998, σχετικά με την εφαρμογή ενός προγράμματος για τη διασυνοριακή συνεργασία στο πλαίσιο του προγράμματος Phare(5), ο οποίος καλείται στο εξής "κανονισμός Phare-CBC". Στην περίπτωση χρηματοδότησης από το ΕΤΠΑ, η Επιτροπή θα αποφασίζει σχετικά με τη συμμετοχή του Ταμείου όταν εγκρίνει το πρόγραμμα. Η συμμετοχή των Phare-CBC, Tacis, Meda, Sapard ή ISPA πρέπει να συμφωνεί με τις αρχές και τους κανόνες των εν λόγω μέσων και τα ποσά που περιλαμβάνει το χρηματοδοτικό σχέδιο, κταρχήν για την περίοδο 2000-2002, θα είναι ενδεικτικά. Θα δοθεί ιδιαίτερη προσοχή σε μια κατάλληλη εξισορρόπηση της χρηματοδότησης εκατέρωθεν των συγκεκριμένων συνόρων, λαμβάνοντας υπόψη τη διαθέσιμη χρηματοδότηση, τις διαφορές ως προς το επίπεδο οικονομικής ανάπτυξης και τις δυνατότητες απορρόφησης.

37. Στην περίπτωση του μέσου προενταξιακών διαρθρωτικών πολιτικών, σύμφωνα με το άρθρο 2 παράγραφος 2 δεύτερο εδάφιο του κανονισμού (ΕΚ) αριθ. 1267/1999 του Συμβουλίου, της 21ης Ιουνίου 1999, για την θέσπιση μέσου προενταξιακών διαρθρωτικών πολιτικών(6), μπορούν να επιτραπούν εξαιρέσεις στην εφαρμογή ενός ελάχιστου μεγέθους (πέντε εκατομμυρίων ευρώ) που απαιτείται καταρχήν για τα μέτρα στο πλαίσιο του μέσου αυτού, λαμβάνοντας υπόψη τους ιδιαίτερους όρους που αποφασίστηκαν από την Επιτροπή με βάση ειδικές συστάσεις της επιτροπής παρακολούθησης.

38. Η σύσταση της επιτροπής πρακολούθησης, της επιτροπής καθοδήγησης, της κοινής τεχνικής γραμματείας και, ενδεχομένως, της επιτροπής διαχείρισης (βλέπε σημείο 25) πραγματοποιείται με τη συμμετοχή εκπροσώπων των χωρών που δεν είναι μέλη της Ένωσης και συμμετέχουν στο ΠΚΠ.

Στην περίπτωση που δεν είναι δυνατή μια κοινή επιτροπή διαχείρησης, οι αντιπρόσωποι των χωρών που δεν είναι μέλη θα συμμετέχουν στις δραστηριότητες της επιτροπής διαχείρισης εντός των ορίων των αντίστοιχων αρμοδιοτήτων τους.

39. Στην περίπτωση των ΠΚΠ που χρηματοδοτούνται από το ΕΤΠΑ και από το πρόγραμμα Phare-CBC, η επιτροπή παρακολούθησης για το ΠΚΠ, η οποία περιγράφεται στο σημείο 28 και η κοινή επιτροπή συνεργασίας, η οποία περιγράφεται στο άρθρο 7 του κανονισμού Phare-CBC, αποτελούν μία ενιαία επιτροπή, η οποία αναφέρεται στο εξής ως "επιτροπή παρακολούθησης Interreg/Phare-CBC".

Η επιτροπή παρακολούθησης Interreg/Phare-CBC θα αποφασίζει για τους εσωτερικούς κανόνες διαδικασίας, λαμβάνοντας υπόψη τα θεσμικά, νομικά και οικονομικά συστήματα των σχετικών χωρών. Ανάλογα με την περίπτωση, οι κανόνες αυτοί παρέχουν λεπτομέρειες για την εφαρμογή του σημείου 28 και του άρθρου 7 του κανονισμού Phare-CBC.

Η επιτροπή παρακολούθησης Interreg/Phare-CBC θα περιλαμβάνει αντιπροσώπους των αρμόδιων αρχών των κρατών μελών και των εδιαφερόμενων χωρών μη μελών καθώς και της Επιτροπής και, κατά περίπτωση, της ΕΤΕ. Ο αντιπρόσωπος ή οι αντιπρόσωποι της Επιτροπής και, κατά περίπτωση της ΕΤΕ συμμετέχουν στις εργασίες της επιτροπής παρακολούθησης Interreg/Phare-CBC, όσον αφορά τις ενέργειες που συγχρηματοδοτούνται από το ΕΤΠΑ με συμβουλευτική ιδιότητα. Ανήκει στην ευθύνη της επιτροπής να επιβεβαιώσει το συμπληρωματικό πρόγραμμα σύμφωνα με το άρθρο 15 του γενικού κανονισμού ή να προτείνει τροποποιήσεις σε αυτό.

40. Οι ενέργειες και τα έργα επιλέγονται με βάση την επιλεξιμότητά τους στο πλαίσιο της Interreg III, από την επιτροπή ή τις επιτροπές καθοδήγησης, ή από την επιτροπή παρακολούθησης Interreg/Phare-CBC που ενεργεί ως επιτροπή καθοδήγησης (βλέπε σημείο 29).

41. Η έγκριση των ενεργειών ή των έργων που πρόκειται να χρηματοδοτηθούν στο πλαίσιο του ΠΚΠ ακολουθεί τους ειδικούς κανόνες του ΕΤΠΑ και οποιουδήποτε άλλου χρηματοδοτικού μέσου που συμβάλλει στο πρόγραμμα.

42. Η έγκριση των έργων που χρηματοδοτούνται από το Phare-CBC ακολουθεί τη διαδικασία που ορίζεται στο άρθρο 7 παράγραφος 3 και το άρθρο 8 του κανονισμού Phare-CBC.

Σύμφωνα με το άρθρο 5 παράγραφος 2 του εν λόγω κανονισμού, θα υπάρχουν ειδικές διατάξεις σχετικά με το περιορισμένο ποσοστό προγραμμάτων για την εκτέλεση μικρής κλίμακας έργων στα οποία θα συμμετέχουν τοπικοί φορείς. Τα έργα μικρής κλίμακας που χρηματοδοτούνται από το Phare-CBC, ο προϋπολογισμός των οποίων δεν υπερβαίνει τις 300000 ευρώ, εγκρίνονται από την κοινή επιτορπή συνεργασίας ή από την επιτροπή καθοδήγησης που είναι αρμόδια για τα κονδύλια μικρών έργων(7).

Η εφαρμογή του επίσης απαιτούμενου ελάχιστου μεγέθους των έργων (δύο εκατομμυρίων ευρώ) θα παράσχει τη δυνατότητα παρεκκλίσεων μόνο βάσει μιας κτίμησης κατά περίπτωση και με όρους αληθινής διασυνοριακής συνεργασίας που εμπίπτει στο πλαίσιο των προτεραιοτήτων που καθορίζονται στα ενιαία έγγραφα διασυνοριακού προγραμματισμού. Τα έργα ενδέχεται να περιλαμβάνουν μια ομάδα ενεργειών με ένα συγκεκριμένο αναπτυξιακό στόχο. Η επιτροπή παρακολούθησης Interreg/Phare-CBC (βλέπε σημείο 39) θα υποβάλει ειδικές συστάσεις σχετικά με εξαιρέσεις στο ελάχιστο μέγεθος έργων ενόψει των διαδικασιών που αναφέρονται στην πρώτη παράγραφο του παρόντος σημείου. Με βάση μια εκτίμηση ανά περίπτωση στις μεθοριακές περιοχές όπου πληρούνται οι όροι του άρθρου 12 του κανονισμού (ΕΚ) αριθ. 1266/1999 του Συμβουλίου, της 21ης Ιουνίου 1999, σχετικά με τον συντονισμό της βοήθειας προς τις υποψήφιες χώρες στο πλαίσιο της προενταξιακής στρατηγικής(8), μπορούν να θεσπιστούν, σε εύθετο χρόνο, νέες διαδικασίες που θα προβλέπουν την ανάθεση της επιλογής έργων και της έγκρισης της χρηματοδότησης για το Phare-CBC, κατόπιν συμφωνίας με την Επιτροπή. Η δημιουργία του απαραίτητου θεσμού για την θέσπιση των εν λόγω διαδικασιών θα αποτελέσει κύριο στόχο των προγραμμάτων κατά την περίοδο 2000-2001.

Διεθνική συνεργασία (δέσμη Β)

43. Οι τρίτες χώρες δύνανται να συμμετέχουν στο πλαίσιο της διεθνικής συνεργασίας όπως ορίζεται στο κεφάλαιο III των εν λόγω γενικών κατευθύνσεων, με βάση προτάσεις ΠΚΠ που υποβάλλονται στην Επιτροπή από τις ορισθείσες αρχές στα κράτη μέλη, κατόπιν συμφωνίας με τις ενδιαφερόμενες χώρες μη μέλη.

Τα έργα σε χώρες που επωφελούνται από την στήριξη μέσω του προγράμματος Phare, τα οποία συνδέονται με τη διεθνική συνεργασία στο πλαίσιο της πρωτοβουλίας Interreg III, δύνανται να ενισχύονται με εθνικά προγράμματα Phare.

Στην περίπτωση χρηματοδότησης από το ΕΤΠΑ, η Επιτροπή θα αποφασίσει σχετικά με τη συμμετοχή του Ταμείου όταν εγκρίνει κάθε πρόγραμμα. Στην περίπτωση των Phare, Tacis, EDF, MEDA, SAPARD και ISPA, η έγκριση των έργων που πρόκειται να χρηματοδοτηθούν από τα εν λόγω προγράμματα, θα ακολουθήσει τις διαδικασίες που προβλέπονται στους σχετικούς κανονισμούς και λειτουργικούς κανόνες. Εφόσον είναι δυνατόν, ενδέχεται να καθοριστεί, για τη συμμετοχή στο σχετικό διεθνικό πρόγραμμα, ένα ενδεικτικό ποσό που θα καλύπτει την περίοδο 2000-2002.

Το σημείο 37 μπορεί, ανάλογα με την περίπτωση, να εφαρμοστεί στη διεθνική συνεργασία.

44. Η Επιτροπή διασφαλίζει την εφαρμογή των σημείων 38-42 για τη διεθνική συνεργασία.

Διαπεριφερειακή συνεργασία (δέσμη Γ)

45. Στην περίπτωση χρηματοδότησης από το ΕΤΠΑ, η Επιτροπή χορηγεί τη συνδρομή του ΕΤΠΑ όταν εγκρίνει τη σχετική συνολική επιχορήγηση ή το πρόγραμμα.

Τα έργα σε χώρες που επωφελούνται από την στήριξη μέσω του προγράμματος Phare, τα οποία συνδέονται με τη διεθνική συνεργασία στο πλαίσιο της πρωτοβουλίας Interreg III, δύνανται να ενισχύονται με εθνικά προγράμματα Phare.

Κατόπιν συμφωνίας με τις ενδιαφερόμενες τρίτες χώρες, η Επιτροπή δύναται να αποφασίσει να παράσχει κοινοτική συνδρομή στους μεμονωμένους φορείς που διαχειρίζονται τη διαπεριφερειακή συνεργασία που αναφέρεται στο σημείο 30 από κονδύλια των Phare, Tacis, MEDA, EDF, Sapard και ISPA, ανάλογα με τους αντίστοιχους κανονισμούς και λειτουργικούς κανόνες τους. Στο βαθμό του δυνατού, η ενίσχυση αυτή ενδέχεται να λαμβάνει τη μορφή ενδεικτικής συνολικής επιχορήγησης στο πλαίσιο κάθε μέσου που χρησιμοποιείται.

Το σημείο 37 μπορεί, ανάλογα με την περίπτωση, να εφαρμοστεί στη διεθνική συνεργασία.

Επανεξέταση της επιτευχθείσας προόδου

46. Κατά τη διάρκεια του 2000, η Επιτροπή θα υποβάλει τις ενδεδειγμένες προτάσεις για περαιτέρω ενίσχυση του συντονισμού μεταξύ της χρηματοδότησης ΕΤΠΑ και εκείνης των προγραμμάτων Phare, Tacis, EDF, MEDA, Sapard και ISPA.

Ειδικότερα, στο πλαίσιο της αναθεώρησης της λειτουργίας του προγράμματος Phare, που προβλέπεται για το έτος 2000, η Επιτροπή θα εξετάσει τους τρόπους ενίσχυσης της σύνδεσης του Phare-CBC με τα διεθνικά και διαπεριφερειακά μέτρα στο πλαίσιο της δέσμης Β και της δέσμης Γ, αντίστοιχα, του Interreg III.

Μέσω οποιουδήποτε σχετικού μέσου συνεργασίας ή συμφωνίας και μετά τη δημιουργία ενός οποιουδήποτε νέου μέσου της Ένωσης για την ειρήνη και την ανασυγκρότηση στα Βαλκάνια, η Επιτροπή θα εξετάσει, όταν κριθεί ενδεδειγμένο, τις δυνατότητες προώθησης του συντονισμού του Interreg III με το εν λόγω μέσο στο πλαίσιο ρυθμίσεων που θα καθοριστούν κατά τη στιγμή εκείνη, ιδίως για τις περιφέρειες της ιταλικής Αδριατικής.

VIII. Χρηματοδότηση

47. Η κοινοτική πρωτοβουλία Interreg III θα συγχρηματοδοτηθεί από τα κράτη μέλη και την Κοινότητα.

48. Σύμφωνα με το άρθρο 20 παράγραφος 2 του γενικού κανονισμού, η συνολική συνδρομή από το ΕΤΠΑ στην Interreg III καθορίζεται, για την περίοδο 2000-2006, σε 4875 εκατομμύρια ευρώ, σε τιμές του 1999. Σύμφωνα με το άρθρο 7 παράγραφος 7 του γενικού κανονισμού, η συμμετοχή του ΕΤΠΑ σε κάθε ΠΚΠ θα προσαρμόζεται τιμαριθμικά με συντελεστή 2 % ετησίως μέχρι το 2003 και θα αποφασιστεί σε τιμές του 2003 για τα έτη 2004 έως 2006. Μέχρι την 31η Δεκεμβρίου 2003, η Επιτροπή θα καθορίσει τον συντελεστή τιμαριθμικής αναπροσαρμογής που θα εφαρμοστεί για την περίοδο από το 2004 έως το 2006. Με την επιφύλαξη των εξαιρέσεων που προβλέπονται στο άρθρο 29 παράγραφος 3 στοιχείο α) του εν λόγω κανονισμού, η συμμετοχή του ΕΤΠΑ δύναται να ανέλθει έως το 75 % του συνολικού κόστους στις περιφέρειες του στόχου αριθ. 1 και μέχρι του 50 % στις λοιπές περιφέρειες.

Η Επιτροπή θα εγκρίνει την ενδεικτική χρηματοδοτική κατανομή για κάθε κράτος μέλος. Κατά την κατανομή του εν λόγω ποσού, τα κράτη μέλη εξασφαλίζουν, σε ενδεικτική βάση, τουλάχιστον το 50 % των συνολικών κονδυλίων που τους κατανέμονται για την πρωτοβουλία Interreg III, που θα διατεθεί για τη διασυνοριακή συνεργασία στο πλαίσιο της δέσμης Α. Η Επιτροπή και τα κράτη μέλη διασφαλίζουν επίσης ίση αντιμετώπιση για όλα τα σύνορα. Το 14 % του ενδεικτικού ποσού για κάθε κράτος μέλος, θα κατανεμηθεί στη δέσμη Β και το 6 % στη δέσμη Γ.

49. Όσον αφορά τις τρίτες χώρες που συμμετέχουν στην πρωτοβουλία Interreg III, η συνεργασία θα ενισχυθεί από το Phare-CBC με ποσό έως 480 εκατομμύρια ευρώ, καθώς και από εθνικά προγράμματα Phare, ISPA και Sapard, εάν παραστεί ανάγκη. Όσον αφορά τα προγράμματα Tacis, MEDA και EDF, η κατανομή κονδυλίων για συντονισμένες ενέργειες θα καθοριστεί στο πλαίσιο των ετήσιων διαδικασιών για τον προϋπολογισμό και σύμφωνα με τους υφιστάμενους κανόνες λειτουργίας, έτσι ώστε να μεγιστοποιηθεί η διασυνοριακή και διεθνική συνεργασία στα εξωτερικά σύνορα της Κοινότητας.

Ενδέχεται επίσης να διατεθούν δάνεια από την ETE.

50. Σύμφωνα με το άρθρο 3 παράγραφος 2 του κανονισμού ΕΤΠΑ, για την υλοποίηση της πρωτοβουλίας Interreg III, το ΕΤΠΑ θα χρηματοδοτήσει μέτρα για την αγροτική ανάπτυξη, επιλέξιμα στο πλαίσιο του ΕΓΤΠΕ, για την ανάπτυξη των ανθρώπινων πόρων, μέτρα που είναι επιλέξιμα στο πλαίσιο του EKT και για την προσαρμογή των διαρθρώσεων στον τομέα της αλιείας, μέτρα που είναι επιλέξιμα στο πλαίσιο του ΧΜΠΑ.

51. Οι κοινοτικές πρωτοβουλίες μπορούν να παρέχουν τεχνική συνδρομή στην κατάρτιση, χρηματοδότηση και εφαρμογή προγραμμάτων βάσει του άρθρου 2 και του άρθρου 20 του γενικού κανονισμού.

52. Στο πλαίσιο των προγραμμάτων, μπορούν να προβλέπονται ειδικά μέτρα τεχνικής συνδρομής, ιδίως με σκοπό τη δημιουργία και ανάπτυξη κοινών δομών. Στο πλαίσιο αυτό, σύμφωα με το άρθρο 29 του γενικού κανονισμού, τα κανονικά ποσοστά συγχρηματοδότησης θα εφαρμόζονται σε όλες τις περιπτώσεις στις οποίες αναλαμβάνεται τεχνική συνδρομή κατόπιν αιτήσεως κράτους μέλους.

Κατ' εξαίρεση, εάν το εν λόγω μέτρο τεχνικής συνδρομής λαμβάνεται κατόπιν πρωτοβουλίας της Επιτροπής λόγω του ότι ωφελεί περισσότερα του ενός κράτη μέλη, θα μπορούσε να χρηματοδοτηθεί κατά 100 %.

53. Για την προώθηση των ανταλλαγών εμπειρίας και ορθής πρακτικής, ιδίως μέσω ενεργειών δικτύωσης που έχουν σχέση με την εμπειρία που αποκτήθηκε στο πλαίσιο των δεσμών Α, Β και Γ του Interreg III, θα χρησιμοποιηθούν 47 εκατομμύρια ευρώ κατ' ανώτατο όριο.

Τα κανονικά ποσοστά συγχρηματοδότησης θα εφαρμόζονται όταν τα εν λόγω μέτρα ζητούνται από τα κράτη μέλη.

Ωστόσο, εάν τα εν λόγω μέτρα λαμβανονται κατόπιν πρωτοβουλίας της Επιτροπής, θα μπορούσαν να χρηματοδοτηθούν μέχρι ύψους 100 %.

Στο πλαίσιο αυτό, η Επιτροπή θα δημιουργήσει ένα παρατηρητήριο διασυνοριακής, διεθνικής και διαπεριφερειακής συνεργασίας. Τα καθήκοντα του εν λόγω παρατηρητηρίου, το οποίο θα χρηματοδοτηθεί πλήρως από την Κοινότητα, περιλαμβάνουν:

- τον συντονισμό και τις ανταλλαγές εμπειριών και ορθών πρακτικών σε κοινοτική κλίμακα των ενεργειών που αναλαμβάνονται μέσω του Interreg III,

- την παροχή τεχνικής βοήθειας και την προώθηση της δημιουργίας και της παγίωσης κοινών δομών για τον προγραμματισμό, την παρακολούθηση και τη διαχείριση,

- τον συντονισμό, εκ μέρους της Επιτροπής, των προσκλήσεων για την υποβολή προτάσεων όσον αφορά τη διαπεριφερειακή συνεργασία. Συλλογή στοιχείων για εγκριθέντα έργα (προκειμένου να αποφευχθεί η διπλή χρηματοδότηση έργων και για να προωθηθεί η συνέργεια) και για την εφαρμογή τους,

- δημοσιεύσεις, βάσεις δεδομένων και ιστοσελίδες "web".

Μια αναλυτική απόφαση της Επιτροπής θα προσδιορίσει το έργο του παρατηρητηρίου και θα καθορίσει τη δομή, την σύνθεση τον τρόπο λειτουργίας και τα ακριβή καθήκοντά του. Αυτή η απόφαση θα ληφθεί βάσει των αποφάσεων όσον αφορά την εξωτερική ανάθεση αρμοδιοτήτων τις οποίες προτίθεται να λάβει η Επιτροπή στο ευρύτερο πλαίσιο της τρέχουσας διαδικασίας μεταρρύθμισης. Αυτή η απόφαση θα κοινοποιηθεί στα κράτη μέλη για πληροφόρηση.

54. Η χρηματοδότηση κατά 100 % που αναλαμβάνεται κατόπιν πρωτοβουλίας της Επιτροπής και η οποία εμπίπτει στον ορισμό των δύο τύπων τεχνικής συνδρομής που περιγράφονται στο σημείο 52 (δεύτερη παράγραφος) και το σημείο 53 (τρίτη παράγραφος), συμπεριλαμβανομένης της χρηματοδότησης του παρατηρητηρίου, δεν θα υπερβαίνει το 2 % της συνολικής συμμετοχής του ΕΤΠΑ όπως ορίζεται στο σημείο 48.

ΙΧ. Χρονοδιάγραμμα

55. Η Επιτροπή καλεί τα κράτη μέλη και τις ορισθείσεις περιφερειακές αρχές, ενδεχομένως σε συμφωνία με τις ενδιαφερόμενες τρίτες χώρες, να υποβάλλουν λεπτομερείς προτάσεις για προγράμματα κοινοτικής πρωτοβουλίας, στο πλαίσιο της πρωτοβουλίας Interreg III, εντός έξι μηνών από την ημερομηνία δημοσίευσης της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων. Οι προτάσεις που θα παραληφθούν μετά την εν λόγω ημερομηνία δεν θα ληφθούν υπόψη από την Επιτροπή.

56. Κάθε επιστολή που αφορά την παρούσα ανακοίνωση πρέπει να αποστέλλεται στην ακόλουθη διεύθυνση: Ευρωπαϊκή Επιτροπή Γενική Διεύθυνση Περιφερειακής Πολιτικής Rue de la Loi/Wetstraat 200 Β - 1049 Βρυξέλλες

Βρυξέλλες, 28 Απριλίου 2000.

(1) ΕΕ L 161 της 26.6.1999, σ. 1.

(2) ΕΕ L 193 της 31.7.1993, σ. 34.

(3) ΕΕ L 213 της 13.8.1999, σ. 1.

(4) Ανακοίνωση 97/C 285/10 της Επιτροπής: συμμετοχή των ευρωπαϊκών ομίλων οικονομικού σκοπού (ΕΟΟΣ) στις δημόσιες συμβάσεις και σε προγράμματα που χρηματοδοτούνται από κρατικούς πόρους (ΕΕ C 285 της 20.9.1997, σ. 17).

(5) ΕΕ L 345 της 19.12.1998, σ. 49.

(6) ΕΕ L 161 της 26.6.1999, σ. 73.

(7) Για να δημιουργηθούν οι κατάλληλες συνθήκες για την επίτευξη αυξημένου βαθμού συνεκτικότητας στο πλαίσιο της πρωτοβουλίας Interreg III, εξετάζεται επί του παρόντος η αύξηση του εν λόγω ορίου.

(8) ΕΕ L 161 της 26.6.1999, σ. 68.

ΠΑΡΑΡΤΗΜΑ I

ΔΕΣΜΗ Α: ΕΠΙΛΕΞΙΜΕΣ ΠΕΡΙΟΧΕΣ

BELGIQUE/BELGIË

Antwerpen (Arr.)

Arlon

Ath

Bastogne

Brugge

Dinant

Eeklo

Gent (Arr.)

Ieper

Kortrijk

Liège (Arr.)

Maaseik

Mons

Mouscron

Neufchâteau

Philippeville

Sint-Niklaas

Thuin

Tongeren

Tournai

Turnhout

Verviers

Veurne

Virton

DANMARK

Bornholms Amtskommune

Frederiksborg Amtskommune

Fyns Amtskommune

København og Frederiksberg Kommuner

Københavns Amtskommune

Roskilde Amtskommune

Sønderjyllands Amtskommune

Størstrøms Amtskommune

DEUTSCHLAND

Aachen, Kreisfreie Stadt

Aachen, Landkreis

Altötting

Annaberg

Aue-Schwarzenberg

Aurich

Bad Tölz-Wolfratshausen

Baden-Baden, Stadtkreis

Barnim

Bautzen

Berchtesgadener Land

Bitburg-Prüm

Bodenseekreis

Borken

Breisgau-Hochschwarzwald

Cham

Cottbus, Kreisfreie Stadt

Daun

Düren

Emden, Kreisfreie Stadt

Emmendingen

Emsland

Euskirchen

Flensburg, Kreisfreie Stadt

Frankfurt (Oder), Kreisfreie Stadt

Freiberg

Freiburg im Breisgau, Stadtkreis

Freyung-Grafenau

Garmisch-Partenkirchen

Germersheim

Görlitz, Kreisfreie Stadt

Grafschaft Bentheim

Greifswald, Kreisfreie Stadt

Heinsberg

Hof, Kreisfreie Stadt

Hof, Landkreis

Karlsruhe, Landkreis

Karlsruhe, Stadtkreis

Kaufbeuren, Kreisfreie Stadt

Kempten (Allgäu), Kreisfreie Stadt

Kiel, Kreisfreie Stadt

Kleve

Konstanz

Landau in der Pfalz

Leer

Lindau-Bodensee

Löbau-Zittau

Lörrach

Lübeck, Kreisfreie Stadt

Märkisch-Oderland

Merzig-Wadern

Miesbach

Mittlerer Erzgebirgskreis

Mönchengladbach, Kreisfreie Stadt

Neustadt an der Waldnaab

Niederschlesischer Oberlausitzkreis

Nordfriesland

Oberallgäu

Oder-Spree

Ortenaukreis

Ostallgäu

Ostholstein

Ostvorpommern

Passau, Kreisfreie Stadt

Passau, Landkreis

Pirmasens, Kreisfreie Stadt

Plauen, Kreisfreie Stadt

Plön

Rastatt

Regen

Rendsburg-Eckernförde

Rosenheim, Kreisfreie Stadt

Rosenheim, Landkreis

Rottal-Inn

Saarbrücken, Stadtverband

Saarlouis

Saar-Pfalz-Kreis

Sächsische Schweiz

Schleswig-Flensburg

Schwandorf

Schwarzwald-Baar-Kreis

Spree-Neiße

Steinfurt

Südliche Weinstraße

Südwestpfalz

Tirschenreuth

Traunstein

Trier Kreisfreie Stadt

Trier-Saarburg

Uckermark

Ücker-Randow

Viersen

Vogtlandkreis

Waldshut

Weiden in der Oberpfalz, Kreisfreie Stadt

Weißeritzkreis

Wesel

Wunsiedel im Fichtelgebirge

Zweibrücken, Kreisfreie Stadt

ΕΛΛΑΔΑ

Αχαΐα

Αιτωλοακαρνανία

Χανιά

Χίος

Δωδεκάνησα

Δράμα

Έβρος

Φλώρινα

Ιωάννινα

Ηράκλειο

Καστοριά

Καβάλα

Κεφαλονιά

Κέρκυρα

Κιλκίς

Λασίθι

Λευκάδα

Λέσβος

Πέλλα

Πρέβεζα

Ρέθυμνο

Ροδόπη

Σάμος

Σέρρες

Θεσπρωτία

Θεσσαλονίκη

Ξάνθη

Ζάκυνθος

ESPAÑA

Badajoz

Cáceres

Cádiz

Ceuta

Girona

Guipúzcoa

Huelva

Huesca

Lleida

Málaga

Melilla

Navarra

Ouxlense

Pontevedra

Salamanca

Zamora

FRANCE

Ain

Aisne

Alpes-de-Haute-Provence

Alpes-Maritimes

Ardennes

Ariège

Bas-Rhin

Corse du Sud

Doubs

Haut-Rhin

Haute-Corse

Haute-Garonne

Hautes-Pyrénées

Hautes-Savoie

Hautes-Alpes

Jura

Meurthe-et-Moselle

Meuse

Moselle

Nord

Pas-de-Calais

Pyrénées-Atlantiques

Pyrénées-Orientales

Savoie

Seine-Maritime

Somme

Territoire de Belfort

IRELAND

Border

Dublin

Mid-East

South-East

ITALIA

Bari

Belluno

Biella

Bolzano-Bozen

Brindisi

Como

Cuneo

Gorizia

Imperia

Lecce

Lecco

Livorno

Novara

Sassari

Sondrio

Torino

Trieste

Udine

Valle d'Aosta

Varese

Venezia

Verbano-Lusio-Ossola

Vercelli

LUXEMBOURG

Luxembourg (Storhertugdømmet)

NEDERLAND

Achterhoek

Arnhem-Nijmegen

Delfzijl og omegn

Midden-Limburg

Midden-Noord-Brabant

Noord-Limburg

Noord-Overijssel

Oost-Groningen

Overig Groningen

Overig Zeeland

Twente

West-Noord-Brabant

Zeeuwesch-Vlaanderen

Zuid-Limburg

Zuidoost-Drenthe

Zuidoost-Noord-Brabant

ÖSTERREICH

Außerfern

Bludenz-Bregenzer Wald

Innsbruck

Innviertel

Klagenfurt-Villach

Mittelburgenland

Mühlviertel

Nordburgenland

Oberkärnten

Oststeiermark

Osttirol

Pinzgau-Pongau

Rheintal-Bodenseegebiet

Salzburg und Umgebung

Südburgenland

Tiroler Oberland

Tiroler Unterland

Unterkärnten

Waldviertel

Weinviertel

West- und Südsteiermark

Wien

Wiener Umland/Nordteil

Wiener Umland/Südteil

PORTUGAL

Alentejo Central

Algarve

Alto Alentejo

Alto Trás-os-Montes

Baixo Alentejo

Beira Interior Norte

Beira Interior Sul

Cávado

Douro

Minho-Lima

SUOMI/FINLAND

Ahvenanmaa/Åland

Etelä-Karjala

Etelä-Savo

Itä-Uusimaa

Kainuu

Keski-Pohjanmaa

Kymenlaakso

Lappi

Pohjanmaa

Pohjois-Karjala

Pohjois-Pohjanmaa

Uusimaa

Varsinais-Suomi

SVERIGE

Dalarnas län

Jämtlands län

Norrbottens län

Skåne län

Stockholms län

Värmlands län

Västerbottens län

Västra Götalands län

UNITED KINGDOM

Brighton and Hove

Conwy and Denbighshire - (only that part eligible under Interreg II A)

East of Northern Ireland

East Sussex CC

Gibraltar

Gwynedd

Isle of Anglesey

Kent CC

Medways Towns

North of Northern Ireland

South West Wales

West and South of Northern Ireland

ΠΑΡΑΡΤΗΜΑ II

ΔΕΣΜΗ Α: ΕΝΔΕΙΚΤΙΚΟΣ ΚΑΤΑΛΟΓΟΣ ΘΕΜΑΤΩΝ ΠΡΟΤΕΡΑΙΟΤΗΤΑΣ ΚΑΙ ΕΠΙΛΕΞΙΜΩΝ ΜΕΤΡΩΝ

Όπως προβλέπεται στον γενικό κανονισμό, όλες οι ενέργειες που χρηματοδοτούνται εν μέρει από το ΕΤΠΑ πρέπει να συμφωνούν με τους στόχους των Διαρθρωτικών Ταμείων και τους κανόνες σχετικά με την επιλεξιμότητα των δαπανών. Πρέπει επίσης να είναι σύμφωνοι με άλλες κοινοτικές πολιτικές, συμπεριλαμβανομένων των κανόνων περί ανταγωνισμού.

1. Προώθηση της ανάπτυξης αστικών, αγροτικών και παράκτιων περιοχών

Ανάλυση της διασυνοριακής περιοχής.

Κατάρτιση των γενικών κατευθύνσεων και κοινός σχεδιασμός για τη διαχείριση της περιοχής, συμπεριλαμβανομένων των διασυνοριακών περιοχών, ως ολοκληρωμένης γεωγραφικής μονάδας (συμπεριλαμβανομένης της πρόληψης φυσικών και τεχνολογικών καταστροφών).

Προώθηση πολυτομεακών πλαισίων για τη χρήση της γης.

Σχεδιασμός και προστασία διασυνοριακών περιοχών, ιδίως εκτάσεων σημαντικών για την Κοινότητα όπως είναι οι εκτάσεις Natura 2000.

Αστική ανάπτυξη

Προετοιμασία κοινών γενικών κατευθύνσεων για το σχεδιασμό και τη διαχείριση περιοχών μεταξύ πολεοδομικών συγκροτημάτων που βρίσκονται πλησίον συνόρων, δίνοντας ιδιαίτερη προσοχή στις αρχές και τις γενικές κατευθύνσεις του: "Αειφόρος αστική ανάπτυξη: ένα πλαίσιο για την ανάληψη δράσης" [COM(1998) 605 τελικό].

Συνεργασία μεταξύ αστικών και αγροτικών περιοχών για την προώθηση αειφόρου ανάπτυξης.

Αναπαλαίωση και ανάπτυξη ιστορικών αστικών κέντρων, χρησιμοποιώντας μια κοινή διασυνοριακή στρατηγική (αποκλειομένων των κατοικιών).

Χωροταξικός σχεδιασμός διασυνοριακών βιομηχανικών περιοχών.

Αγροτική ανάπτυξη

Διασυνοριακός σχεδιασμός της γεωργικής γης και άλλες διασυνοριακές βελτιώσεις της κατοχής γης.

Διαφοροποίηση δραστηριοτήτων για την προώθηση νέων δυνατοτήτων απασχόλησης ή τη δημιουργία συμπληρωματικών εισοδημάτων για τον αγροτικό πληθυσμό.

Διασυνοριακή αγροτική ανάπτυξη, κυρίως μέσω της εμπορικής προώθησης προϊόντων ποιότητας, της ενθάρρυνσης τουριστικών και χειροτεχνικών δραστηριοτήτων, της βελτίωσης των συνθηκών διαβίωσης και της ανακαίνισης και ανάπτυξης αγροτικών οικισμών και της διατήρησης της αγροτικής κληρονομιάς· ανάπτυξη και διατήρηση ορισμένων προστατευόμενων διασυνοριακών περιοχών.

Βελτίωση, αειφόρος ανάπτυξη και διατήρηση διασυνοριακών δασοκομικών πόρων και επέκταση διασυνοριακών δασικών περιοχών, υπό την προϋπόθεση της τήρησης του κεφαλαίου VIII του κανονισμού ΕΓΤΠΕ για την αγροτική ανάπτυξη (συμπεριλαμβανομένης της πρόληψης φυσικών καταστροφών σε ορεινές περιοχές).

Ανάπτυξη παράκτιων περιοχών

Προετοιμασία κοινών γενικών κατευθύνσεων για το σχεδιασμό και τη διαχείριση παράκτιων περιοχών.

Προστασία του παράκτιου περιβάλλοντος μέσω της πρόληψης, του ελέγχου και της ανάπλασης περιβαλλοντικά υποβαθμισμένων περιοχών, της απομάκρυνσης αποβλήτων και της δημιουργίας ή/και της κοινής χρήσης πόρων και υποδομής (συμπεριλαμβανομένης της επεξεργασίας υγρών αποβλήτων).

Προστασία της ποιότητας των υδάπινων πόρων, τόσο στην ξηρά όσο και στη θάλασσα, σε παράκτιες περιοχές.

2. Ανάπτυξη του επιχειρηματικού πνεύματος και των μικρομεσαίων επιχειρήσεων (ΜΜΕ), του τουρισμού και πρωτοβουλίες για την τοπική ανάπτυξη και την απασχόληση

Επιχειρηματικό πνεύμα και ΜΜΕ

Ανάπτυξη διασυνοριακών δικτύων οικονομικών σχέσεων μεταξύ των ΜΜΕ για τη δημιουργία ή την ανάπτυξη εμπορικών, επαγγελματικών οργανώσεων ή οργανώσεων διασυνοριακής ανάπτυξης με σκοπό τη βελτίωση της συνεργασίας, της ενημέρωσης, της μεταφοράς διαχειριστικών ικανοτήτων και τεχνολογίας, καθώς και μελέτες και έρευνα της αγοράς.

Ενίσχυση και ενθάρρυνση της ανάπτυξης των ΜΜΕ μέσω της ενίσχυσης των επενδύσεων.

Βελτίωση της διασυνοριακής πρόσβασης στη χρηματοδότηση, την πίστωση και τις υπηρεσίες που παρέχονται σε επιχειρήσεις.

Ανάπτυξη κατάλληλων διασυνοριακών χρηματοδοτικών μέσων.

Οι επιχειρησιακές δαπάνες των προαναφερθέντων φορέων δύνανται να χρηματοδοτηθούν εν μέρει μόνο κατά τη φάση εκκίνησης, που δεν θα υπερβαίνει τα τρία έτη, και σε σταδιακά μειούμενη κλίμακα.

Τουρισμός

Ανάπτυξη της ποιότητας του τουρισμού και των οικολογικών τουριστικών δραστηριοτήτων (συμπεριλαμβανομένου του αγροτικού τουρισμού) μέσω της εκτέλεσης έργων για επενδύσεις, τον σχεδιασμό και την καθιέρωση νέων τουριστικών προϊόντων (τουρισμός πολιτιστικού χαρακτήρα, περιβαλλοντικός τουρισμός) που δημιουργούν μόνιμες θέσεις απασχόλησης.

Μέτρα προώθησης, μελέτες αγοράς και θέσπιση συστημάτων κοινών κρατήσεων.

Πρωτοβουλίες τοπικής ανάπτυξης και απασχόλησης

Δημιουργία δικτύων για την παροχή εκ του σύνεγγυς υπηρεσιών ή υπηρεσιών σε άλλους τομείς στο πλαίσιο πρωτοβουλιών τοπικής ανάπτυξης και απασχόλησης(1).

3. Ολοκλήρωση της αγοράς εργασίας και προώθηση της κοινωνικής ένταξης

Δημιουργία ή/και ανάπτυξη ολοκληρωμένης αγοράς εργασίας εκατέρωθεν των συνόρων, σύμφωνα με τους στόχους του ΕΚΤ (άρθρο 1 του κανονισμού ΕΚΤ), λαμβάνοντας παράλληλα υπόψη την υποχρέωση να προωθηθούν ίσες ευκαιρίες για άνδρες και γυναίκες, καθώς και η συμμετοχή κοινωνικών εταίρων.

Στις περιοχές όπου υπάρχει διασυνοριακή εταιρική σχέση Eures θα δοθεί ιδιαίτερη προσοχή στην υλοποίηση ενεργειών που συμπληρώνουν ή ενισχύουν την εν λόγω εταιρική σχέση και που θα βοηθήσουν στη βελτίωση της λειτουργίας της διασυνοριακής αγοράς εργασίας. Οι εν λόγω δραστηριότητες θα καθοριστούν κατόπιν συμφωνίας με τους τοπικούς εταίρους Eures.

Ενθάρρυνση της συνεργασίας στους τομείς της επαγγελματικής κατάρτισης, της αμοιβαίας αναγνώρισης διπλωμάτων και συστήματα για τη μεταφορά συνταξιοδοτικών δικαιωμάτων.

Ανάπτυξη διασυνοριακών συμφώνων για την απασχόληση.

Διασυνοριακή κοινωνική ενσωμάτωση.

4. Συνεργασία στους τομείς της έρευνας, της τεχνολογικής ανάπτυξης, της εκπαίδευσης, των πολιτιστικών δραστηριοτήτων, των επικοινωνιών, της υγείας και της προστασίας των πολιτών

Ενθάρρυνση της συνεργασίας μεταξύ ερευνητικών, τεχνολογικών και αναπτυξιακών κέντρων, στους τομείς της εκπαίδευσης (σχολεία, ανώτερα και ανώτατα εκπαιδευτικά ιδρύματα και επαγγελματική κατάρτιση), των πολιτιστικών δραστηριοτήτων (συμπεριλαμβανομένων των μαζικών μέσων επικοινωνίας και των αθλητικών δραστηριοτήτων), των επικοινωνιών, της υγείας και της προστασίας των πολιτών, μέσω της δημιουργίας ή/και της κοινής χρήσης πόρων και ιδρυμάτων, καθώς και εγκαταστάσεις για την προώθηση της απασχόλησης και την αύξηση της ανταγωνιστικότητας σε διασυνοριακές περιοχές.

Βελτιωμένη πρόσβαση του τοπικού πληθυσμού σε διασυνοριακές υπηρεσίες στους εν λόγω τομείς.

Επενδύσεις στην εκπαίδευση και την υγεία, οι οποίες έχουν τοπική διάσταση και συμβάλλουν στη δημιουργία θέσεων απασχόλησης.

Τα πολιτιστικά γεγονότα (εκθέσεις, φεστιβάλ) δεν είναι επιλέξιμα παρά μόνον όταν δημιουργούν συνθήκες σταθερής συνεργασίας και διαρκούς απασχόλησης. Επομένως, δεν είναι δυνατόν κατά κανόνα να χρηματοδοτούνται μεμονωμένες εκδηλώσεις. Τακτικές εκδηλώσεις δύνανται να ενισχυθούν μόνο κατά τη φάση εκκίνησης. Οι ενισχυόμενες πτυχές θα είναι κυρίως οργανωτικής φύσης παρά καλλιτεχνικής (παραγωγή, αγορά έργων, πληρωμές σε καλλιτέχνες).

Τα έργα που επιλέγονται για συγχρηματοδότηση από άλλα κοινοτικά χρηματοδοτικά μέσα στις εν λόγω περιοχές, όπως από το πέμπτο πρόγραμμα - πλαίσιο για την έρευνα και την τεχνολογική ανάπτυξη, Culture 2000, Media II, Leonardo da Vinci, Socrates, Tempus, κ.λπ., δεν είναι επιλέξιμα για ενίσχυση στο πλαίσιο της εν λόγω πρωτοβουλίας.

5. Προστασία του περιλάλλοντος, ενεργειακή επάρκεια και ανανεώσιμες πηγές ενέργειας

Προστασία του περιβάλλοντος μέσω της πρόληψης (συμπεριλαμβανομένων των φυσικών και τεχνολογικών καταστροφών), της παρακολούθησης, της αποκατάστασης υποβαθμισμένου περιβάλλοντος, της ορθολογικής χρησιμοποίησης ενεργειακών πόρων, της ανακύκλωσης και της απομάκρυνσης αποβλήτων, καθώς και της δημιουργίας ή/και της κοινής χρησιμοποίησης πόρων και υποδομής (συμπεριλαμβανομένης της επεξεργασίας των υγρών αποβλήτων).

Αποτελεσματική διαχείριση ενεργειακών πόρων, εναλλακτικές και ανανεώσιμες πηγές ενέργειας.

Διαχείριση τουριστικών και φυσικών μεθοριακών εκτάσεων, ιδίως εκείνων που παρουσιάζουν κοινοτικό ενδιαφέρον.

6. Βασική υποδομή με διασυνοριακή διάσταση

Βελτιώσεις στις μεταφορές

Άρση των εμποδίων στις δημόσιες μεταφορές, ιδίως μεταξύ κωμοπόλεων πλησίον συνόρων.

Προώθηση οικολογικών μέσων μεταφοράς, συμπεριλαμβανομένων ιδίως των εναλλακτικών τρόπων μεταφοράς (ποδηλασία, περπάτημα) με την αντίστοιχη υποδομή τους.

Εξάλειψη της συμφόρησης της κυκλοφορίας (συμπεριλαμβανομένης της θαλάσσιας).

Συνδέσεις με τα διευρωπαϊκά δίκτυα· η ολοκλήρωση των εν λόγω δικτύων είναι επιλέξιμη μόνο σε δεόντως αιτιολογημένες περιπτώσεις και αποκλειστικά στα εξωτερικά σύνορα.

Βελτιώσεις σε άλλου είδους υποδομές

Ανάπτυξη και βελτίωση της διασυνοριακής υποδομής σε κατάλληλη κλίμακα για την τοπική ανάπτυξη και την ανάπτυξη της απασχόλησης.

Πρόβλεψη διασυνοριακών εγκαταστάσεων τηλεπικοινωνιών και συστημάτων παροχής ύδατος και ενέργειας.

Βελτίωση δικτύων και υπηρεσιών ενημέρωσης και επικοινωνίας.

Τα λειτουργικά έξοδα για τις ενέργειες που περιγράφονται στο σημείο 6 αποκλείονται.

7. Συνεργασία στον νομικό και το διοικητικό τομέα

Προπαρασκευαστικό έργο (πρότυπα πειραματικά έργα, μελέτες) για τη μείωση των προβλημάτων που δημιουργούνται από τα εναπομένοντα εμπόδια στην ενιαία αγορά, βάσει του "σχεδίου δράσης για την ενιαία αγορά" (π.χ. προστασία των δικαιωμάτων των καταναλωτών, χρηματοδοτικές υπηρεσίες, κρατικές προμήθειες, περιφερειακή ενίσχυση), ή από την ύπαρξη διαφορετικών νομικών συστημάτων (π.χ. κοινωνική ασφάλιση, φορολογία) και διοικητικών συστημάτων (π.χ. παράνομη κυκλοφορία, μετανάστευση και χορήγηση ασύλου, προστασία των πολιτών, δημιουργία διασυνοριακών βιομηχανικών περιοχών).

Βελτίωση της ασφάλειας στα εξωτερικά σύνορα, μέσω της κοινής εκπαίδευσης του αρμόδιου προσωπικού και της βελτίωσης των συστημάτων αμοιβαίας ενημέρωσης.

Τα έργα που επιλέγονται για συγχρηματοδότηση από άλλα χρηματοδοτικά μέσα της Κοινότητας στους εν λόγω τομείς, όπως τα Falcone, Grotius, Odysseus, Oisin, Stop, το μέτρο Robert Schuman και το σχέδιο δράσης του Συμβουλίου, που εγκρίθηκε στις 3 Δεκεμβρίου 1998, δεν είναι επιλέξιμα για ενίσχυση στο πλαίσιο της εν λόγω πρωτοβουλίας.

Αποκλείονται τα συνήθη διοικητικά έξοδα των αρμόδιων δημόσιων διοικήσεων.

8. Συνεργασία μεταξύ πολιτών και θεσμών

Αυξημένη επικοινωνία και συνεργασία μεταξύ πολιτών, ιδιωτικών ή εθελοντικών οργανώσεων και διοικήσεων και θεσμικών οργάνων για την ανάπτυξη των σχέσεων και της θεσμικής βάσης στην οποία βασίζεται η διασυνοριακή ενοποίηση μεθοριακών περιοχών, και θέσπιση γενικής και ειδικής γλωσσικής εκπαίδευσης προς το σκοπό αυτό για την προώθηση της απασχόλησης.

Δημιουργία ταμείων με περιορισμένους πόρους (εξυπηρέτηση μικρών έργων) για την υλοποίηση μικρών έργων με τα οποία προωθείται η διασυνοριακή ένταξη ατόμων (διαπροσωπικού χαρακτήρα), έργων των οποίων η διαχείριση θα ανατεθεί άμεσα στις πρωτοβουλίες διασυνοριακής συνεργασίας (π.χ. την Euregios).

Δραστηριότητες προσωρινού χαρακτήρα δεν θα είναι επιλέξιμες στο πλαίσιο των εν λόγω ταμείων, παρά μόνον εφόσον αποτελούν μέρος μιας κοινής στρατηγικής για την ανάπτυξη ή τη βελτίωση της διασυνοριακής ολοκλήρωσης.

9. Τεχνική βοήθεια

Μελέτες και τεχνική βοήθεια για τη χάραξη διασυνοριακών στρατηγικών.

Τεχνική βοήθεια για τη δημιουργία διασυνοριακών εταιρικών σχέσεων μέσω της δημιουργίας ή της ανάπτυξης κοινών δομών για την εφαρμογή του προγράμματος διασυνοριακής συνεργασίας.

Η ενίσχυση της τεχνικής βοήθειας από το ΕΤΠΑ ενδέχεται να φθάσει το 100 % και θα μειωθεί λαμβάνοντας υπόψη την ενίσχυση που χορηγείται ήδη στο πλαίσιο των πρωτοβουλιών Interreg I και II.

(1) Ευρωπαϊκή στρατηγική για την ενθάρρυνση πρωτοβουλιών τοπικής ανάπτυξης και απασχόλησης· ανακοίνωση COM(95) 273 της Επιτροπής (ΕΕ C 265 της 12.10.1995).

ΠΑΡΑΡΤΗΜΑ III

ΔΕΣΜΗ Β: ΕΠΙΛΕΞΙΜΕΣ ΠΕΡΙΟΧΕΣ

>ΘΕΣΗ ΠΙΝΑΚΑ>

ΠΑΡΑΡΤΗΜΑ IV

ΔΕΣΜΗ Β: ΠΡΟΤΕΡΑΙΟΤΗΤΕΣ ΚΑΙ ΜΕΤΡΑ

Όπως αναφέρεται στον γενικό κανονισμό, όλες ο ιενέργειες που συγχρηματοδοτούνται από τα Διαρθρωτικά Ταμεία πρέπει να είναι σύμφωνες με τις λοιπές κοινοτικές πολιτικές, συμπεριλαμβανομένων των κανόνων περί ανταγωνισμού.

Στο πλαίσιο της προώθησης μιας αρμονικής, ισόρροπης και αειφόρου ανάπτυξης, τα μέτρα της δέσμης αυτής θα συμβάλουν στην οικονομική και κοινωνική ολοκλήρωση καθώς και στην ανάπτυξη της συνεργασίας των σχετικών περιοχών.

1. Στρατηγικές χωροταξικής ανάπτυξης συμπεριλαμβανομένης της συνεργασίας μεταξύ πόλεων και μεταξύ αγροτικών και αστικών περιοχών με σκοπό την προώθηση της πολυκεντρικής και αειφόρου ανάπτυξης

- Διαμόρφωση των προοπτικών χωροταξικής ανάπτυξης για το υπερεθνικό έδαφος.

- Εκτίμηση των επιπτώσεων στον χώρο από τις πολιτικές και τα έργα που επηρεάζουν το υπερεθνικό έδαφος.

- Ανάπτυξη συνεργασίας μεταξύ μητροπολιτικών περιοχών και "πόλεων-δορυφόρων" έτσι ώστε να αναπτυχθούν ευρύτερες ζώνες γενικής οικονομικής ολοκλήρωσης, ιδίως στην περιφέρεια της ΕΕ.

- Ανάπτυξη στρατηγικών συμμαχιών και δικτύωση μεταξύ μικρού και μεσαίου μεγέθους κωμοπόλεων και πόλεων, συμπεριλαμβανομένων των μέτρων για την ενίσχυση του ρόλου που διαδραματίζουν μικρότερες κωμοπόλεις στην ανάπτυξη αγροτικών περιφερειών.

- Συνεργασία σε θέματα έρευνας και ανάπτυξης και πρόσβαση στην καινοτομία, ιδίως όσον αφορά τα δίκτυα πόλεων.

- Συνειδητοποίηση των μακροπρόθεσμων προοπτικών χωροταξικού χαρακτήρα και προώθηση της δικτύωσης οργανισμών σχεδιασμού και έρευνας για την ανάπτυξη της από κοινού παρατήρησης και παρακολούθησης.

2. Ανάπτυξη αποτελεσματικών και αειφόρων συστημάτων μεταφορών και βελτιωμένη πρόσβαση στην κοινωνία των πληροφοριών

- Βελτίωση της πρόσβασης, σε τοπικό και περιφερειακό επίπεδο, σε εθνικά και διακρατικά δίκτυα και κέντρα μεταφορών, ιδίως μέσω συνδέσεων των δευτερευόντων δικτύων· οι αυτοκινητόδρομοι, η κατασκευή κύριων οδών και άλλες συναφείς υποδομές αποκλείονται.

- Προώθηση της διερεύνησης μεθόδων και της στροφής προς οικολογικότερους τρόπους μεταφοράς, ιδίως, τις θαλάσσιες, πλωτές και σιδηροδρομικές μεταφορές, καθώς και προς μη μηχανοκίνητους τρόπους μεταφοράς.

- Προώθηση της χρησιμοποίησης τεχνολογιών ενημέρωσης και επικοινωνίας για την ανάπτυξη της δικτύωσης και της εικονικής ομαδοποίησης, ιδιαίτερα για την ενίσχυση κοινών επιχειρήσεων και στρατηγικών εμπορικής προώθησης και για την παροχή στις ΜΜΕ καλύτερης πρόσβασης στις καινοτομίες, ιδιαίτερα σε τεχνολογικές καινοτομίες.

- Προώθηση της χρησιμοποίησης τεχνολογιών ενημέρωσης και επικοινωνίας για τη βελτίωση των δημοσίων υπηρεσιών, συμπεριλαμβανομένης της μεταφοράς τεχνογνωσίας και τεχνολογιών μεταξύ τοπικών διοικήσεων, καθώς και για την ανάπτυξη εφαρμογών κοινής ωφελείας (εκπαίδευση και κατάρτιση, υγειονομική περίθαλψη, κ.λπ.).

- Ανάπτυξη υπηρεσιών τηλεματικής και εφαρμογών βασισμένων στις δυνατότητες που προσφέρονται από την κοινωνία των πληροφοριών για να ξεπεραστούν οι αποστάσεις και προώθηση της πρόσβασης στη γνώση και την καινοτομία, ιδιαίτερα σε τομείς όπως είναι το ηλεκτρονικό εμπόριο, η κατάρτιση, η έρευνα και τη τηλεργασία.

3. Προώθηση του περιβάλλοντος και της ορθής διαχείρισης της πολιτιστικής κληρονομιάς και των φυσικών πόρων, ιδίως των υδάτινων πόρων

- Συμβολή στην περαιτέρω ανάπτυξη ενός ευρωπαϊκού οικολογικού δικτύου (Natura 2000), με την σύνδεση προστατευόμενων περιοχών που είναι σημαντικές σε περιφερειακό, εθνικό, διεθνικό και κοινοτικό επίπεδο.

- Δημιουργική αποκατάσταση πολιτιστικών τοπίων που έχουν υποβαθμιστεί από δραστηριότητες των ανθρώπων, συμπεριλαμβανομένων των περιοχών που απειλούνται ή έχουν υποβαθμιστεί από τη γεωργική έξοδο, στο πλαίσιο ολοκληρωμένων στρατηγικών χωροταξικής ανάπτυξης.

- Καινοτόμος προώθηση των φυσικών και πολιτιστικών πλεονεκτημάτων σε αγροτικές περιφέρειες, ως δυναμικού για την ανάπτυξη αειφόρων τουριστικών δραστηριοτήτων, ιδίως σε αραιοκατοικημένες περιοχές.

- Προώθηση της συνεργασίας για την προστασία και δημιουργική ανάπτυξη της πολιτιστικής κληρονομιάς.

- Διαμόρφωση κοινών στρατηγικών για τη διαχείριση του κινδύνου σε περιοχές επιρρεπείς σε φυσικές καταστροφές.

- Χάραξη και υλοποίηση ολοκληρωμένων στρατηγικών και δράσεων για την πρόληψη πλημμυρών σε διεθνικές λεκάνες απορροής ποταμών.

- Χάραξη και υλοποίηση ολοκληρωμένων στρατηγικών και δράσεων που αφορούν περιοχές διεθνικής συνεργασίας για την πρόληψη της ξηρασίας.

- Συντονισμένη διαχείριση παράκτιων υδάτων.

- Προώθηση ανανεώσιμων πηγών ενέργειας.

4. Ειδικές προτεραιότητες

- Προώθηση ολοκληρωμένης συνεργασίας σε θαλάσσιες και νησιωτικές περιφέρειες.

- Προώθηση ολοκληρωμένης συνεργασίας σε ιδιαίτερα απομακρυσμένες περιφέρειες.

5. Τεχνική βοήθεια

- Τεχνική βοήθεια για τη δημιουργία υπερεθνικών εταιρικών σχέσεων μέσω της δημιουργίας ή της ανάπτυξης κοινών δομών για την εφαρμογή του προγράμματος διεθνικής συνεργασίας. Κατά τη χορήγηση της ενίσχυσης θα λαμβάνονται υπόψη τα ποσά που έχουν ήδη εισπραχθεί στο πλαίσιο της πρωτοβουλίας Interreg II.

ΠΑΡΑΡΤΗΜΑ V

ΟΡΟΙ ΕΦΑΡΜΟΓΗΣ ΓΙΑ ΤΗ ΔΕΣΜΗ Γ: ΔΙΑΠΕΡΙΦΕΡΕΙΑΚΗ ΣΥΝΕΡΓΑΣΙΑ

Η διαπεριφερειακή συνεργασία, όπως οι άλλες δέσμες Interreg III, θα αποτελέσουν αντικείμενο αποκεντρωμένου προγραμματισμού και διαχείρισης υπό την ευθύνη των αρχών των κρατών μελών.

Η διαπεριφερειακή συνεργασία αφορά ενέργειες συνεργασίας σε όλη την επικράτεια της Ένωσης και στις όμορες χώρες. Προκειμένου να διασφαλιστούν παρόμοιοι όροι ανταγωνισμού σε όλες τις ευρωπαϊκές περιφέρειες, οι όροι αναφοράς των προσκλήσεων για την υποβολή προτάσεων θα είναι οι ίδιοι σε ολόκληρη την Ένωση. Οι πρότυποι αυτοί όροι αναφοράς θα συμφωνηθούν απ' όλα τα κράτη μέλη στο πλαίσιο της επιτροπής διαχείρισης που αναφέρεται στην παράγραφο 2 στοιχείο γ) του άρθρου 48 του γενικού κανονισμού και θα εγκριθούν από την Επιτροπή.

Με βάση τις περιοχές συνεργασίας που καθορίστηκαν για τη δέσμη Β, τα ενδιαφερόμενα κράτη μέλη καταρτίζουν από κοινού πρόγραμμα διαπεριφερειακής συνεργασίας ανά περιοχή (αποφεύγοντας συγχρόνως την αλληλεπικάλυψη μεταξύ περιοχών). Δύο μέθοδοι προγραμματισμού είναι δυνατές:

- είτε η κατάρτιση ενός ειδικού προγράμματος με ενιαία προτεραιότητα,

- είτε η ολοκλήρωση της διαπεριφερειακής συνεργασίας με τη μορφή προτεραιότητας στο πλαίσιο του σχετικού προγράμματος της δέσμης Β.

Και στις δύο περιπτώσεις, η επιτροπή καθοδήγησης (η οποία επιλέγει τα έργα) και η επιτροπή διαχείρισης (η οποία χορηγεί επισήμως την κοινοτική επιδότηση σε κάθε έργο) μπορεί είτε να είναι η ίδια με εκείνη του προγράμματος της δέσμης Β, είτε διαφορετική.

Οι αρχές διαχείρισης δημοσιεύουν ταυτόχρονα την πρόσκληση υποβολής προτάσεων με τους ίδιους όρους αναφοράς που αναφέρονται στη δεύτερη περίπτωση. Για τη διευκόλυνση της διάδοσής της σε κοινοτικό επίπεδο, η Επιτροπή θα μπορούσε επίσης να δημοσιεύσει την πρόσκληση στην Επίσημη Εφημερίδα των Ευρωπαϊκών Κοινοτήτων. Τα έργα διαπεριφερειακής συνεργασίας υποβάλλονται από τους επικεφαλής των έργων στις αρχές διαχείρισης που είναι υπεύθυνες για τις γεωγραφικές περιοχές στις οποίες έχει την έδρα του ο επικεφαλής του έργου.

Όπως συμβαίνει σε όλα τα προγράμματα των διαρθρωτικών ταμείων, οι αρχές διαχείρισης διασφαλίζουν την επιλογή, έγκριση και χορήγηση της επιδότησης σε έργα. Διασφαλίζουν επίσης την παρακολούθηση της εφαρμογής των έργων καθώς και του χρηματοδοτικού ελέγχου.

Η Επιτροπή υποστηρίζει τις αρχές διαχείρισης με σκοπό τη διευκόλυνση του συντονισμού μεταξύ τους, διασφαλίζοντας κατά τον τρόπο αυτό μία ομοιογενή προσέγγιση ολόκληρης της διαδικασίας.

ΓΕΝΙΚΕΣ ΔΗΛΩΣΕΙΣ

Δήλωση της Επιτροπής σχετικά με τις ιταλικές περιφέρειες και τις περιφέρειες τρίτων χωρών της Αδριατικής

Όταν εκπληρωθούν οι πολιτικοί όροι ενθάρρυνσης της συνεργασίας στο πλαίσιο του Interreg III μεταξύ των ιταλικών περιφερειών και των περιφερειών τρίτων χωρών της Αδριατικής, η Επιτροπή θα εξετάσει τις πλέον κατάλληλες μεθόδους ενθάρρυνσης της συνεργασίας αυτής με τα άλλα μέσα συνεργασίας.

Δήλωση της Επιτροπής σχετικά με την ιδιαίτερη δέσμευση που αναλήφθηκε από το Ευρωπαϊκό Συμβούλιο του Βερολίνου

Η Επιτροπή επιβεβαιώνει ότι όλες οι ιδιαίτερες δεσμεύσεις που αναλήφθηκαν από το Ευρωπαϊκό Συμβούλιο του Βερολίνου, σχετικά με κοινοτικές πρωτοβουλίες υπέρ της Αυστρίας και της Ολλανδίας, θα τηρηθούν, ιδίως στο πλαίσιο του Interreg III.

Δήλωση της Επιτροπής σχετικά με τη συνεργασία μεταξύ του Interreg III και των Βαλκανικών χωρών

Όταν εκπληρωθούν οι πολιτικοί όροι ενθάρρυνσης της συνεργασίας στο πλαίσιο του Interreg III μεταξύ των περιοχών των πλέον ενδιαφερομένων κρατών μελών και κυρίως της Αυστρίας, της Ελλάδας και της Ιταλίας και των Βαλκανικών κρατών, η Επιτροπή θα εξετάσει τις πλέον κατάλληλες μεθόδους ενθάρρυνσης της συνεργασίας αυτής με τα άλλα μέσα συνεργασίας.

ΔΗΛΩΣΕΙΣ ΣΧΕΤΙΚΑ ΜΕ ΤΗ ΔΕΣΜΗ Α

Δήλωση της Επιτροπής σχετικά με το Μπέλφαστ

Η Επιτροπή καλωσορίζει τα θετικά αποτελέσματα που επιτεύχθηκαν στο πλαίσιο του ειδικού προγράμματος για την ειρήνη και συμφιλίωση στη Βόρειο Ιρλανδία και τις όμορες χώρες της Ιρλανδίας καθώς και στο πλαίσιο του προγράμματος Interreg II A Βορείου Ιρλανδίας - Ιρλανδίας.

Προκειμένου να διασφαλιστεί η συνέχιση των επιτυχιών των δύο αυτών προγραμμάτων στο μέλλον, η Επιτροπή θεωρεί ότι το Μπέλφαστ (τόσο το ευρύτερο Μπέλφαστ όσο και το Μπέλφαστ σε επίπεδο Nuts III), θα πρέπει να συμμετάσχει στο νέο πρόγραμμα της δέσμης A Interreg III για το 2000-2006 στο πλαίσιο του κανόνα ελαστικότητας 20 % για τις όμορες περιοχές - σημείο 10 των κατευθυντηρίων γραμμών Interreg III.

Δήλωση της Επιτροπής σχετικά με την εφαρμογή της δέσμης Α του Interreg III στο Βέλγιο

Προκειμένου να διασφαλιστεί η αποδοτική χρήση διασυνοριακών προγραμμάτων με τις Κάτω Χώρες, την Ομοσπονδιακή Δημοκρατία της Γερμανίας, το Μεγάλο Δουκάτο του Λουξεμβούργου και τη Γαλλία, η Επιτροπή θεωρεί ότι οι περιφέρειες Hasselt, Huy, Waremme και Marche-en-Famenne θα πρέπει να συμμετάσχουν στο νέο πρόγραμμα της δέσμης Α του Interreg III για το 2000-2006 στο πλαίσιο του κανόνα ελαστικότητας 20 % για τις όμορες περιοχές - σημείο 10 των κατευθυντηρίων γραμμών Interreg III, λαμβάνοντας υπόψη ιδίως την αναγκαία συνοχή των έργων που παρουσιάστηκαν στο πλαίσιο των σχετικών προγραμμάτων.

ΔΗΛΩΣΕΙΣ ΣΧΕΤΙΚΑ ΜΕ ΤΗ ΔΕΣΜΗ Β

Δήλωση της Επιτροπής για τη συνεργασία στην περιοχή της Θάλασσας Barents

Στο πλαίσιο του μελλοντικού προγράμματος διεθνικής συνεργασίας Interreg III B για την περιοχή της Βαλτικής Θάλασσας, η Επιτροπή σημειώνει ιδιαιτέρως το αίτημα που εκφράστηκε από τη Σουηδία και τη Φινλανδία για την ανάπτυξη προτεραιότητας για την προώθηση της συνεργασίας των εν λόγω κρατών μελών με τους γείτονές τους (Νορβηγία και Ρωσία) στην περιοχή της Θάλασσας Barents.

Δήλωση της Επιτροπής για τη συνεργασία στην Νότιο Βαλτική

Η Επιτροπή θεωρεί ότι η συνεργασία που υποστηρίζεται επί του παρόντος στο πλαίσιο του άρθρου 10 του σχεδίου Swebaltcop θα πρέπει να συνεχιστεί στη νέα πρωτοβουλία Interreg III. Λόγω της φύσεως της συνεργασίας αυτής, οι μελλοντικές δραστηριότητες θα πρέπει να οργανωθούν στο πλαίσιο του προγράμματος της δέσμης Β για τη Βαλτική θάλασσα. Σε περίπτωση δυσκολιών σχετικά με το συντονισμού μεταξύ του Interreg III και του Phare, η Επιτροπή είναι έτοιμη να εξετάσει άλλες δυνατότητες για την ενθάρρυνση της συνεργασίας αυτής.

ΔΗΛΩΣΕΙΣ ΓΙΑ ΤΟ ΚΕΦΑΛΑΙΟ VII

Δήλωση της Επιτροπής σχετικά με την εφαρμογή του κεφαλαίου VII

Οι προθεσμίες αυτόματης αποδέσμευσης που καθορίζονται στο άρθρο 31 παράγραφος 2 δεύτερο εδάφιο του γενικού κανονισμού, θα μπορούσαν να παραταθούν κατόπιν εξέτασης κατά περίπτωση, προκειμένου να ληφθούν υπόψη οι καθυστερήσεις που οφείλονται στις διαδικασίες λήψης αποφάσεων των εξωτερικών χρηματοδοτικών μέσων.

Δήλωση της Επιτροπής σχετικά με το Interreg III και Tacis

Γνωρίζοντας τη σημασία της βόρειας διάστασης και των τρεχουσών δυσκολιών προκειμένου να ληφθεί υπόψη στο πλαίσιο της συνεργασίας μεταξύ της κοινοτικής πρωτοβουλίας Interreg III και του Tacis, η Επιτροπή δηλώνει ότι είναι έτοιμη να επιδιώξει τον αποτελεσματικό συντονισμό και τη συνοχή μεταξύ προγραμμάτων του Interreg III και της συνδρομής του Tacis, μέσω, μεταξύ άλλων, επιχειρησιακών κατευθυντήριων γραμμών, για να ενθαρρύνει τη βελτίωση των όρων που είναι αναγκαίοι για την συνεργασία με την επιφύλαξη των πολιτικών όρων που θα μπορούσαν ενδεχομένως να συνδεθούν με την εφαρμογή του Tacis.

Δήλωση της Επιτροπής σχετικά με Interreg III και MEDA

Γνωρίζοντας τη σημασία της μεσογειακής διάστασης και των τρεχουσών δυσκολιών προκειμένου να ληφθεί υπόψη στο πλαίσιο της συνεργασίας μεταξύ της κοινοτικής πρωτοβουλίας Interreg III και του MEDA, η Επιτροπή δηλώνει ότι είναι έτοιμη να επιδιώξει τον αποτελεσματικό συντονισμό και τη συνοχή μεταξύ των προγραμμάτων Interreg III και της συνδρομής του Meda μέσω, μεταξύ άλλων, επιχειρησιακών κατευθυντήριων γραμμών, με στόχο τη βελτίωση των όρων που είναι αναγκαίοι για τη συνεργασία αυτή.

Δήλωση της Επιτροπής σχετικά με τα ESPON

Εφόσον τα 15 κράτη μέλη είναι έτοιμα να παρουσιάσουν από κοινού πρόταση για δίκτυο συνεργασίας μεταξύ των ιδρυμάτων χωροταξικής ανάπτυξης (ESPON), συμπεριλαμβανομένου ενός χρηματοδοτικού μηχανισμού και σε σχέση με την παρατήρηση και την ανάλυση των τάσεων χωροταξικής ανάπτυξης στην Ευρώπη, η Επιτροπή διατίθεται να συγχρηματοδοτήσει τη συνεργασία αυτή μέσω του κονδυλίου "δίκτυα" που προβλέπεται στο σημείο 53 των κατευθυντηρίων γραμμών Interreg III.